PURWAKANING DADI 24 BAN - Sane mangkin Dane Abraham - Bible Search\nPURWAKANING DADI 23 PURWAKANING DADI 25\nPURWAKANING DADI 24\nDane Ribka kapadik pabuat Dane Ishak\n1Sane mangkin Dane Abraham sampun lingsir pisan tur Ida Sang Hyang Widi Wasa sampun ngamertanin saluiring pakaryan danene. 2Dane Abraham raris ngandika ring parekan danene sane pinih lingsir ring jeroan danene, sane kasuksara ngetangang sakancan padruen danene, sapuniki pangandikan danene: “Pejangja liman caine dini di selagan paan icange tur masumpahja. 3Masumpahja cai sajeroning parab Ida Sang Hyang Widi Wasa, Widi ane ngwengku langit muah gumine. Isinne: Cai tusing lakar ngalihang pianak icange kurenan dini di pantaran luh-luh wong Kanaane. 4Nanging kemaja cai luas ka gumin icange, muah sig panyaman icange buat ngalihang pianak icange Ishak kurenan.”\n5Parekane punika raris matur ring dane: “Ring pradene anake istri punika nenten kayun nyarengin titiang ka jagate iriki, punapike kengin yen okan pamekele jaga iring titiang mawali ka jagat uedan pamekele?”\n6Dane Abraham raris ngandika ring ipun: “Ingetangja, eda pesan pianak icange ajaka mabalik kema. 7Ida Sang Hyang Widi Wasa, Widi ane ngwengku langite, ane suba mancut icang uli umah bapan icange, muah uli gumi palekadan icange, buina ane suba masabda masumpah teken icang kene: ‘Tanahe ene lakar paicayang Ulun teken katurunan kitane,’ Ida lakar ngutus malaekat Idane mamargi di arepan caine, apanga cai maan anak luh uli ditu buat pianak icange. 8Nanging yen anake luh ento tusing nyak ninutin cai, dadinne cai bebas uli sumpah caine teken icang, sakewala eda pesan pianak icange ajaka mabalik kema.” 9Parekane punika raris ngenahang liman ipune ring selagan pupun Dane Abraham, pamekel ipune, sarwi ipun masumpah ring dane, ngeniang indike punika iwau.\n10Sasampune punika parekane punika raris ngambil unta druen pamekelnyane adasa, raris ipun mamargi saha mamuat brana sarwa mule druen pamekelnyane. Kadi asapunika ipun mamargi ngungsi tanah Mesopotamia sisi kaler, ka kota genah Dane Nahor malinggih. 11Sarauh ipun ring tepi siring kotane, ipun raris ngrarianang untannyane ring sisin semere. Daweg punika sampun sore, sampun masanipun paraistri-istrine pada medal jaga ngrereh toya. 12Irika ipun raris ngastawa kadi asapuniki: “Duh Ratu Sang Hyang Widi Wasa, Widin pamekel titiange Abraham, lugrainja titiang, mangda titiang sida karya ring rahinane puniki. Ledang Palungguh IRatu nyinahang sih kasatian Palungguh IRatu ring pamekel titiange Abraham. 13Sane mangkin titiang majujuk iriki ring sisin semere, tur paradaa saking kotane puniki pada rauh jaga ngambil toya. 14Pinunas titiange mangda prasida mamargi kadi asapuniki: Titiang jaga mabaos ring sinalih tunggil daane punika sapuniki: ‘Indayangja tedunang jun luhe, icenja tiang nunas toya.’ Yening ipun jagi masaur sapuniki: ‘Rarisangja nginum, tur unta-untan jerone taler jaga wehin tiang toya,’ punika makacihna mungguing ipun daa sane cawisang Palungguh IRatu pabuat kaula druene Ishak. Malantaran puniki titiang pacang uning mungguing Palungguh IRatu sampun nyinahang sih kasatian Palungguh IRatu ring pamekel titiange.”\n15Durung puput ipun ngastawa, jeg rauh Dane Ribka nyuun jun. Dane punika okan Dane Betuel putun Dane Milka sareng Dane Nahor. Dane Nahor masemeton ring Dane Abraham. 16Daane punika kalintang ayu, tur kantun bajang genten. Dane rauh ka semere punika, jun danene kadagingin, wus punika dane raris mawali. 17Daweg punika parekane punika tumuli nyagjag maranin dane, sarwi matur sapuniki: “Nawegang pisan jero, icenja titiang nunas toya akidik saking jun ragane punika jaga inem titiang.”\n18Dane Ribka raris masaur sapuniki: “Rarisangja ragane nginum,” sarwi digelis dane nedunang jun danene katangan danene, tur parekane raris kawehin nginum. 19Sasampun parekane punika puput kicen nginum, dane raris mabaos ring ipun, sapuniki: “Tiang taler pacang nimba toya pabuat unta-untan ragane mangda ipun taler nginum ngantos lega.” 20Wus punika, toyane sane kantun ring jun danene digelis briokang dane ring palungane, tumuli digelis dane mawali ka semere nimba toya, pabuat unta-untan parekane punika makasami. 21Parekane punika wantah meneng tur nlektekang solah danene, saha mapineh-pineh punapike Ida Sang Hyang Widi Wasa ngiangin pamarginipune kantos ipun sida karya, punapike nenten.\n22Sasampun unta-untane punika pada lega nginem toya, parekane punika raris ngwedalang anting-anting, miwah gelang mas apasang sane mapangarga mael, katurang ring daane punika, 23kadulurin atur sapuniki: “Nikayangja ring titiang, sapasirake ajin ragane! Punapike titiang sareng sami puniki kalugra madunungan ring purin ajin ragane?”\n24Daane punika raris masaur, sapuniki: “Tiang puniki okan Dane Betuel. Dane punika okan Dane Milka, rabin Dane Nahor.” 25Daane punika malih nglanturang mabaos sapuniki: “Jumah tiang akeh wenten sumi miwah tetedan unta. Samaliha genah madunungan taler wenten.”\n26Parekane punika raris nengkluk tur sumungkem nyumbah Ida Sang Hyang Widi Wasa, 27sarwi matur kadi asapuniki: “Puji katur ring Ida Sang Hyang Widi Wasa, Widin pamekel titiange Abraham, sane sampun ngamanggehang asih kasatian Idane ring pamekel titiange punika. Samaliha Ida Sang Hyang Widi Wasa sampun nuntun pamargin titiange ngungsi purin semeton-semeton pamekel titiange!”\n28Daane punika tumuli malaib ka jeroan biang danene, saha nyritayang paindikane punika makasami. 29Dane Ribka madue semeton lanang, mapesengan Laban. Dane Laban raris malaib maranin parekane punika ring sisin semere. 30Dane sampun ngaksi anting-anting miwah gelang ring tangan semeton danene, samaliha sampun mireng baos Dane Ribka, indik saluiring baos parekane punika ring Dane Ribka. Duaning punika dane raris mamargi maranin anake punika sane kantun majujuk ring samping unta-untanipune, ring sisin semere. 31Dane Laban raris mabaos sapuniki: “Inggih jero, sang sane kamertanin antuk Ida Sang Hyang Widi Wasa, rarisangja ngranjing. Sampunangja ragane meneng ring jabaan. Santukan tiang sampun nyediang pakoleman pabuat ragane, miwah genah pabuat unta-untan ragane.”\n32Parekane punika raris ngranjing ka jeroan. Pondongan untane sami pada katedunang tur untane pada kawehin sumi. Parekan miwah anake sane nyarengin ipun tumuli kabaktayang toya buat kanggen mabaseh. 33Rikala ajengane sampun kasodayang ring ajeng tamiune, parekane punika tumuli matur, asapuniki: “Titiang nenten pisan jaga nunas, sadurung titiang nguningayang bisama sane buat titiang.”\nDane Laban raris masaur sapuniki: “Yen kadi asapunika, inggih rarisang nikayang.”\n34Parekane punika raris matur kadi asapuniki: “Titiang puniki parekan Dane Abraham. 35Ida Sang Hyang Widi Wasa sampun kalintang asung lugraha ngamertanin pamekel titiange punika. Ida sampun mapaica kambing, biri-biri miwah banteng, unta miwah keledae, mas perak miwah panjak luh muani. 36Samaliha Dane Sara, rabin pamekel titiange, sampun ngembasang putra lanang adiri rikalaning dane sampun lingsir. Pamekel titiange punika sampun misarayang saananing arta branan danene sami ring okan danene punika. 37Pamekel titiange sampun ngarsayang titiang masumpah ring ajeng danene, mungguing titiang nenten pacang tempal ring sapangandikan danene, sane sapuniki: ‘Eda pesan cai ngalihang pianak icange kurenan di pantaran daane ane ada dini di Kanaan. 38Nanging alihangja pianak icange kurenan sig pakurenan bapan icange muah sig palelintihan icange.’ 39Atur titiange ring dane sapuniki: ‘Menawita daane punika nenten kayun nututin titiang.’ 40Nanging pangandikan danene ring titiang sapuniki: ‘Ida Sang Hyang Widi Wasa ane sungsung icang lakar ngutus malaekat Idane buat marengin cai, tur lakar ngranayang pajalan caine sida karya. Cai lakar maan anak luh pabuat pianak icange, uli pantaran palelintihan icange, wiadin pakurenan bapan icange. 41Yen cai suba neked sig palelintihan icange, tur ia tusing nglilayang pianakne teken cai, cai tan keneng sumpah tur luput uli sumpah caine marep teken icang.’\n42Ring rahinane puniki rikala titiang rauh ring semere punika, titiang raris ngastawa sapuniki: Duh Ratu Sang Hyang Widi Wasa, Widin pamekel titiange Abraham, dumadak Palungguh IRatu ledang asung lugraha, mangda pamargin titiange puniki prasida molihing karya. 43Sane mangkin titiang majujuk iriki ring sisin semere. Yening wenten anak daa rauh jagi ngambil toya, titiang jaga mapajar ring ipun sapuniki: ‘Icenja tiang nunas toya inum akidik saking jun jerone punika.’ 44Yening ipun masaur sapuniki: ‘Rarisangja nginum, tur unta-untan jerone taler jagi timbaang tiang toya,’ punika makacihna mungguing anake istri punika sane sampun pastikayang Palungguh IRatu jaga dados rabin okan pemekel titiange. 45Durung puput titiang ngastawa ring manah, Dane Ribka sampun rauh ring semere punika makta jun, tumuli nimba toya. Titiang raris matur ring dane, sapuniki: ‘Icenja titiang nunas toya.’ 46Digelis dane nedunang jun danene, sarwi ngandika sapuniki: ‘Rarisangja nginum. Unta-untan jerone taler jaga wehin tiang toya.’ Irika titiang raris nginum, tur unta-untane punika taler icen dane toya. 47Wusan punika titiang raris mataken ring dane: ‘Sapasirake ajin jerone?’ Pasaur danene: ‘Ajin tiange Dane Betuel, putran Dane Nahor miwah Dane Milka.’ Irika dane raris aturin titiang gelang miwah anting-anting. 48Wusan punika titiang raris nengkluk tur sumuyud nyumbah saha mamuji Ida Sang Hyang Widi Wasa, Widin pamekel titiange Abraham, sane sampun nantan titiang ngungsi jeroan palelintihan pamekel titiange, jaga ngambil putrin semeton pamekel titiange, pabuat okan danene. 49Kenginan sane mangkin, yen pamekele ledang nyinahang kapitresnan miwah kasatian pamantuka ring pamekel titiange, rarisang ndikayang mangkin ring titiang. Yening pamekele nenten ledang, ndikayang taler ring titiang, mangda becik antuk titiang mapineh, punapike sane patut margiang titiang.”\n50Dane Laban miwah Dane Betuel raris masaur: “Paindikane punika makasami sampun saking pakarsan Ida Sang Hyang Widi Wasa. Tiang nenten mrasidayang malih mabaos punapa-punapi. 51Puniki Ribka sampun wenten ring ajeng jerone. Rarisang ambil tur ajakja ipun mangda ipun dados rabin okan pamekel jerone, sakadi sane sampun kasabdayang antuk Ida Sang Hyang Widi Wasa.” 52Rikala parekan Dane Abraham punika miragi pangandikan sang kalih, ipun raris sumuyud nyumbah Ida Sang Hyang Widi Wasa. 53Sasampune punika ipun raris ngwedalang pangangge sarwa mule, masmasan miwah perak, tur punika makasami katurang ring Dane Ribka. Biang miwah semeton danene taler katurin brana sarwa mule.\n54Wusan punika wau ipun miwah anake sane nyarengin ipun pada nunas. Ring wengine punika ipun sareng sami madunungan irika. Benjangne pasemengan, sasampun ipun pada bangun, ipun raris matur sapuniki: “Sane mangkin lugrainja titiang mapamit, jaga mawali ring pamekel titiange.”\n55Nanging semeton miwah biang Dane Ribka mabaos sapuniki: “Banggayangja daane punika jumah dumun angan dasa rahina, wusan punika rarisang ajak ipun mrika.”\n56Nanging atur ipune ring dane sareng sami sapuniki: “Sampunangja titiang andega, santukan Ida Sang Hyang Widi Wasa sampun ngiangin titiang ngantos sampun sida karya. Lugrainja titiang mapamit, jaga mawali ring pamekel titiange.”\n57Sang kalih raris ngandika: “Becikan daane punika kenken tiang mriki, ngiring takenin ipun, sapunapi manahipune.” 58Sang kalih ngandikain Dane Ribka tur katakenin sapuniki: “Apake luh nyak nututin anake ento?”\nPasaur danene: “Inggih titiang sairing!”\n59Duaning punika Dane Ribka kasarengin antuk panyeroan danene, miwah parekan Dane Abraham, pingkalih anake sane nyarengin ipun, raris kalugrain mapamit. 60Sang kalih raris ngamertanin Dane Ribka, sarwi mabaos sapuniki: “Nah luh adin beli, dumadak luh endah-gumendah dadi jutaan liunne, buina dumadak katurunan luhe nitah gumin musuh-musuhnyane.” 61Dane Ribka miwah panyeroan danene raris makinkin, tumuli nglinggihin unta tur nututin parekane punika. Kadi asapunika indiknyane parekane punika ngambil Dane Ribka, raris ipun mawali budal.\n62Kacrita sane mangkin Dane Ishak sampun rauh ring tegal melakange, tan doh saking semer sane mawasta: “Lahai Roi”, tumuli jenek ring tanah Kanaan sisi kelod. 63Rikala sore, Dane Ishak nuju medal masesanjan ring tegale. Rikala dane macingakan, irika aksi dane wenten unta makudang-kudang ukud rauh maranin dane. 64Duk punika Dane Ribka taler sedekan macingakan. Ritatkala dane nyingak Dane Ishak, dane raris tedun saking untan danene. 65Dane raris mataken ring parekane punika sapuniki: “Sapasirake anake lanang sane mamargi ngamrikiang ring tegale punika?”\nAturipun iparekan: “Dane punika pamekel titiange.” Dane Ribka raris ngambil angkeb prarai, tur ngangkebin prarain danene.\n66Sasampune punika iparekan raris nguningayang ring Dane Ishak sapariindik sane sampun margiang ipun. 67Irika Dane Ishak raris nuntun Dane Ribka ngranjing ka kemah Dane Sara biang danene, raris kambil kanggen rabi. Dane Ishak kalintang tresna ring Dane Ribka. Malantaran kadi asapunika Dane Ishak kalipurang sasampun biang danene seda.


Rahinane Mangkin Buda Kliwon Wuku Gumbreg, Pucak Pujawali ring Pura Goa Raja Taksaka - balitopnews.com\nRahinane Mangkin Buda Kliwon Wuku Gumbreg, Pucak Pujawali ring Pura Goa Raja Taksaka\nBalitopnews.com, Tabanan - Ring rahina Buda Keliwon wuku Gumbreg, (15 Januari 2020) rahinane mangkin kahaturang karya pujawali ring Pura Goa Raja Taksaka. Pura sane beji, mandala utama lan pelinggih-pelinggih penyacahne wenten ring garbaning gumi puniki magenah ring Banjar Gerokgak Gede, Desa Delod Peken Tabanan.\nMangku Gede Pura Goa Raja Taksaka inggih punika Mangku Nyoman Rawet, nguningan, patah sekadi pujawali-pujawali sane sampun-sampun ring pujawali puniki memargi sekadi sane dumun. Dudonan pujawali kakawitin antuk ngaturang pecaruan kalanturang nganteb pujawali sane memargi saking semeng.\n"Nganteb pujawali kapertama ring beji, kalanturang ring pelinggih ageng lan pelinggih-pelinggih penyacah," baosne.\nMangku Rawat nguningan, indik dudonan pangubhaktian majeng pemedek sane rauh. Mengawit ring pelinggih Ratu Gede Dalem Gumi. Kalanturang raris ring penataran sane marupa padmasana.\nPangubhaktian raris kalanturang antuk tedun ring undagan nyujur cangkem goa. Disampun ngeranjing ring garbaning gumi kapangguh pelinggih utama pinaka stana Ida Bethara Siwa. Sakemaon sedurung tangki derika, kajawitin ngaturang sembah pelinggih beji sane genahne malih ngeranjing ngaleran kirang langkung dasa meter.\nRing pelinggih beji punika taler wenten kelebutan marupa sember. Pemedek sane ledang taler dados penglukatan ring beji inucap.\nSelanturne pangubhaktian kemargiang ring pelinggih ageng lan pelinggih Dewi Kwam In. Pangubhaktian kaping pungkur kemargiang ring pelinggih Ratu Lingsir sane genahne ngeranjing malih ke goa carang mangelodan.\nMangku Rawet negesang khayangan puniki kaucap makilitan sareng Pura Giri Putri sane magenah ring Nusa Penida. Asapunika taler genah khayangan pateh-pateh wenten ring garbaning gumi .\nSekadi ngurimik Mangku Rawet nguningan, yadiastun khayangan puniki wenten ring jantung kota Tabanan lan kentel antuk ius spiritual, nanging krama sane magenah nampek khayangan inucap kadi tan rungu ring khayangan inucap. Pemedek sane rauh saking doh, upami saking Denpasar, Gianyar, Karangasem, Singaraja, Jembrana kantos pare spiritualis saking Jawi. (Balitopnews.com/Ngr)


MACEM-MACEM: KIDUNG WARGASARI\nØ Ida Ratu saking luhur, kawula nunas lugrane, mangda sampun titiang tandruh, mangayat Bhatara mangkin, titiang ngaturang pejati, canang suci lan daksina, sarwa sampun puput, pratingkahing saji.\nØ Asep menyan majegau, cendana nuhur dewane, mangda Ide gelis rawuh, mijil sakeng luring langit, sampun madabdaban sami, maring giri meru reko, ancangan sadulur, sami pada ngiring / mengiring.\nØ Bhatara/bhatarane saking luhur, nggagana / ngagoda diambarane, panganggene abra murub, parekan sami mangiring, widyadara-widyadari, pade madudon-dudon/dodonan, prabhawa kumetug, angliwer ring langit.\nØ Di bale manike luwung, mapanyengker ring telagane, kadingin tunjung tutur, tunjung abang tunjung putih, ring madyaning bale alit, Ida Bhatara mabawos, nanggit sekar jepun, sekarang ke Bali.\nØ Ring bale emase paum, linggih Ida Bhatarane, bale mas ngranyab murub, upacara sarwa luwih, luhure sutra putih, Ida Bhatara mabawos, bawose di luhur, pacang turun gelis.\nØ Asep-pejati wus katur, mendak Ida Bhatarane, peneteg lan canang arum, canang gantal / gontal canang sari, parekan pada / sami menangkil, pedek sami nunas ica, nyadpada/ngadepade menyungsung, ngaturang palinggih.\nØ Tengeran Bhatara rawuh, ketug lindu manggalane / ambarane, kilat tatit kuwung-kuwung / kawung-kawung, dumilah ngadeg ring langit, raris / riris maduluran angin, mangalinus maring jagat, rempak taru rubuh, katiban angin.\nØ Bhatara makire tedun / rawuh, anglayang diambarane, bhusanane sarwa murub, tur anunggang wyala pati, warnane angresing / angreseng hati, risampun prapti/prapta ring pura, ancangan tumurun, natasang palinggih / pelinggih.\nØ Bhatarane sampun rawuh, malinggih di padapane, meteja kencana atut / anut, parekan sampun / sami manangkil, para mancapara kulit, pada walen / prewelak pemaksan permas / pramas, sami ngagem santun, pada / pacang ngaturang / ngatur bhakti.\nØ Bhatara arsa anulu, kidul kulon lor wetane, wireh sami asri anut, laluhure sarwa putih, ulap-ulap sarwa kuning, lalangsene permas ijo, sami angulangun, sami pada becik.\nØ Unen-unene makuwug, mendag Ida Bhatarane, gong gambang gender lan angklung, guntang kalawan seketi, tapel pajegan kapuji, saron semar pagulingan, ramya pada nabuh, swaranganyih-anyih.\nØ Baris bedil mamucuk, mendak Ida Bhatarane, baris-tumbak baris tulup, gambuh parwa bali, resijojor legong rangin, luwih sanghyang jaran reko, sami sampun rawuh, Ida Hyang nyelehin.\nØ Malinggih ring gedong sampun, mungwing punika gedonge, gedong menyan gedong madu, upacara sarwa ngrawit, dumilah ring pura suci, sinaiban pajeng robrob, tuwek payung pagut, lalontek pangawin.\nØ Sasangga mwang umbul-umbul, akeh wong merca padane, padenye pada sumuyung, wrdda anom agung alit, sami pada nyadya tangkil, sami pada nunas sweca, sami pada nyungsung, sami pada bhakti.\nØ Ong / Oom awighna / awignam pakulun, mangarcana Bhatarane, mangayap / mangayat ngaturang kukus, maduluran pangabhakti, miwah sahananing suci, mangda Ida sweca nonton, turun saking luhur, kawula manangkil.\nØ Pangradanane kaluhur, maka pangundang dewane, asep menyan majegau, ambunnyane mrik sumirit, candana pada masandi, mamendak Ida Bhatara, Anggena di luhur, ngaran tiga Cakti.\nØ Sada Ciwa majagau, Prama Ciwa candanane, menyane Bhatara Guru, kukuse nepud ka langit, punika anggen pamargi / memargi, pacang turun ring kahyangan, mangda / apang gelis rawuh, manusa manyiwi.\nØ Pengsatawane / pangaksame wus puput, turun Ida Bhatarane, saking purwa Ida turun, skendran sami mengiring, Widyadara-Widyadari, sami pada papatehan, panganggene murub, sarwa ratna ngendih.\nØ Sanjata bajrane dumun, babaktan/bebaktian Widyadarane, pajeng robrob umbul-umbule, bhusanane sarwa putih raris tumurun ring bhumi, mapangawin danda kawot, ring daksina tedun, bang bhusanane ngendih.\nØ Pangastune / pangastuti kaluhur, angregepang radanane, ne ring purwa puji dumun, ring daksina ne kaasti, pascima sareng astuti, ring uthara karedana, mantuk madyeng bhayu, mayoga nganjali.\nØ Maprebhawa ketug-lindu, sumyok ujan rajane, teja ngadeg lan kauwung, sanjata pada rumihin, panganggene sarwangendih, sahanane permas rakta, galang endih murub, Iwir mrtyu sumilir.\nØ Ring pascima Ida turun, ngapaca sanjatane, saupacarane dumun, bhusana sarwa kuning, katon kadi gunung sari, payase ngrawit tinon, mapenekes gelung, sarwa mas kinandi.\nØ Ring uthara Ida turun, sami krsna bhusanane, sanjata cakrane dumun, maduluran hujan angin, kelepe pada maganti, tatit kilape macanda, anduse mangelinus, Iwir mubu ring langit.\nØ Blengbong lan ucur-ucur, peteng dedet kang limute, maring tengah Ida turun, malinggih ring candi manik, sanjata padma sinandi, bhusanane macan warna, mapan sampun puput, pangideran gumi.\nØ Iringane sami kumpul, pada becik tatane, ane ring pasamuan agung, saidering Padma-Sari, pinuji sanjata nyandi, danda cakra ngapaca, bajrane ring nyun, mapan Pan-Dewi.\nØ Brahma Wisnu wus ngrangsuk / mengerangsuk, Icwara Mahadewane, irike pada malungguh, Ciwa ring madya nyelehin, pada mangolingin linggih, Brahma tengen Wisnu kiwa, Icwara ring ayun, Mahadewa nguri.\nØ Sampun Ida maraga putus, raris munggah kegedonge, gedong ratna saking luhur, Hyang Wicwa-karma makardi, makori emas mangrawit, mangocara Windu-sara, sasocane mancur, sarwa imirah manik.\nØ Telagane maisi tunjung, wetara suranadine, papetete saking luhur, punika wantah pinuji, tunjunge masari kuning, mapalawa mas matatah, gandaya mangalup, sekar solas warni.\nØ Manik mancur mirah dadu, ratna nilalan widura, mangelencok endih murub, mangasorang tejaning rawi, pateh ring rahina wengi, ring natare makalangan, mateja kaluhune, majelijih manik.\nØ Ingideran sarwa santun, mwang sahananing sekare, sami pada mawangum, semar ganda mrik sumirit, para sutrine menangkil, menyaksinin patoyan, sami ngawe kukus, maduluran bhakti.\nØ Pangaksamane kaluhur, manunas waranugrahane, manawi kirangne katur, agung sinampura ugi, canange asebit sari, apang ica Ida nonton, nodya saking luhur, mamuputang sami.\nØ Turun tirta saking luhur, Pamangkune manyiratang, mangelencok muncrat mumbul, mapan tirta merta jati, paican Bhatara sami, panyupatan/pangelukatan dasa mala, sami / apang pada lebur, malane ring bhumi / jagat.\nØ Munggah Ida Mangeluhur, masimpen kagedong emase, gedong emas ngendih murub, mapapelok mirah adi, wenten ne nganggen pelipid, mirah ratna mungwing pucak, katon ngendih murub, tan yogya nyuluhin.\nØ Mantuk iratu mantuk, munggah maring ka gedonge, gedong maundag selikur, korinnyane mencak saji, titiang ngaturang sabit sari, asep menyan katur reko, mantuk iratu rahayu, dasarane tan mangiring.\nØ Purwakaning Angripta Rum, Ning wana ukir, kahadang labuh kartika, panedenging sari, angayom tangguli ketur, angring-ring jangga mure.\nØ Sukania harja winangun, winarna sari rumruning puspa, prijaka ingoling tangi, sampuning riris sumarwup, umungguing srengganing rejeng.\nØ Turun tirta saking luhur, tirta panca dewatene, Wisnu tirta kamandalu, hyang iswara sanjiwani, mahadewa kundalini, hyang Brahma tirta pawitra, hyang siwa pemuput, amerta kinardi.\nØ Seger-Oger kamendalu, sanjiwani pikukuhe, ngardi jagat pang rahayu, pawitra kesucian hati, trepti sandi kundalini, sadia sekala lan niskala, amerta nama rum, lana kong pinuji.\nlagu bali lawas 19 Oktober 2016 12.27\nnunas kidung wargasari lengkap dengan tetabuhan nggih


About | Sudang Lepet Jukut Undis\nSudang Lepet Jukut Undis\nPEMAHBAH KALIH PENGAKSAMA\nPangastawa majeng ring Ida Shang Hyang Widhi Wasa, sangkaning wit asung kerta wara nugraha Ida, tiyang prasida muputang indik panyelehan daging buku paplajahan Basa Bali ri sajeroning ceciren nyane.\nTitiyang nunas suksma ring bapak dosen “ Dr. I Wayan Gara,M.Hum “ santukan saking pituduh lan buku pedoman sane kaicen ri sajeroning anggen nyelehin buku paplajahan Basa Bali utawi Teks Book puniki wantah mabot pisan. Duaning asapunika, tiyang prasida muputang pikaryan puniki ring galah sane sampun kaicen.\nNggih pamuput, tiyang nunas geng rena sinampura manawita pisuguh sane akincit puniki wenten katuna langkung ipun, inggian ring basal an aksara nyane tan manut ring pisuduk basaksara, lan antuk kakirangan tiyang purun ngaryanin panyelehan puniki. Mangda ledang ngawewehin mawastu jangkep, pinaka anggen pedoman ring para mahasisya indik napi manten keselehin ring kajian teks book punika. Sakadi wasana kata, tiyang mangaturang suksma, dumogi yasa kertin nyane prasida ngamangguhang karahajengan.\nSingaraja, 16 April 2013\nADYAYA I PURWAKA\n1.1. Parindikan Teks Book utawi Buku Paplajahan Basa Bali\nSajeroning definisi buku paplajahan utawi buku teks pelajaran majeng ring Peraturan Menteri Pendidikan Nasional No. 11 Tahun 2005 : Buku paplajahan inggih punika buku acuan sane wajib anggen ring sekolah-sekolah, mamuat materi ajahan manut ring daging nyane ritatkala anggen nincepang srada bhakti, budi pekerti, kepribadian, ilmu pengetahuan teknologi, kepekaan, lan kemampuan estetis, potensi fisik kesehatan sane kasusun madasar saking standar nasional pendidikan.\nManut saking pituduh Hartiadi Budi Santoso dari Deloitte Tax Solutions, buku paplajahan inggih punika buku-buku paplajahan pokok lan penunjang sane kaanggen ring TK, SD, SMP, SMU, Universitas sane nukung paiketan kurikulum sekolah nyane.\nManut saking pituduh Nazyastra, buku paplajahan (buku teks) inggih punika buku sane kaanggen majeng ring sekolah-sekolah sane mamuat materi ajahan ring wewidangan nyane. Ring definisi sane sampun katelantarang punika, cuteting bawos majeng ring buku paplajahan (buku teks) inggih buku sane kaanggen acuan paplajahan majeng ring sekolah-sekolah, mamuat sekancan materi ajahan lan medaging metode ajahan sane kaanggen ngawetuang tatujon paplajahan nasional punika.\n1. Napi kemanten ceciren buku paplajahan sane kaanggen ring sekolah-sekolah?\n2. Manut ring jenjang pendidikan, buku paplajahan napi sane kaselehin punika ?\n3. Sire kemanten sane ngawi buku paplajahan (buku teks) punika?\n4. Napi tatujon ngawi buku paplajahane punika?\n5. Metode ajahan napi sane patut kaanggen manut ring materi ajahan ring buku paplajahan punika?\n6. Napike sampun manut ring standar utawi kualitas buku paplajahan sane pinaka buku acuan ring para sisyane punika?\n7. Napike sampun nganutin program pengajaran ritatlaka nelantarang indik materi ajahan ring buku paplajahan?\n8. Napi daging buku paplajahan (teks book) punika sane kaselehin antuk SQ3R (Survey, Questions, Read, Recite, Review) ?\n1. Mangdanya uning ring sajeroning ceciren buku paplajahan (buku teks)\n2. Mangdanya uning buku paplajahan sane kaselehin kaanggen ring jenjang pendidikan\n3. Mangdanya uning sire kemanten sane ngawi buku paplajahan punika\n4. Mangdanya uning napi tatujon, metode, standar lan program pengajaran sane manut kaanggen ritatkala nelantarang daging materi ring buku paplajahane punika.\n5. Mangdanya uning napi kemanten daging buku paplajahan punika sane kaselehin antuk SQ3R (Survey, Questions, Read, Recite, Review).\n1. Anggen pedoman ring sajeroning nyelehin buku paplajahan utawi buku teks\n2. Anggen interpretasi ring sajeroning ngangen buku paplajahan\n3. Anggen piranti panutan anggen nyelehin pepalihan sane wenten ring buku paplajahan utawi (buku teks / teks book) sane pinaka buku acuan majeng ring sekolah-sekolah.\n2.1 Ceciren Buku Paplajahan utawi Teks Book\nSchorling dan Batchelder (1956) ngamedalang 3 ceciren (buku teks) sane mawasta becik inggih punika : a. piranti ajahan sane nganutin tatujon pendidikan, b. mamuat sekancan teks materi, piranti latian utawi tugas, c. mamuatang conto-conto anggen ilustrasi anggen nulungin para sisiane malajah.\nCeciren buku paplajahan utawi buku teks inggih punika :\n1. Buku teks pinaka buku sekolah majeng ring para sisiane ring pendidikan ipunne.\n2. Daging utawi piranti buku teks punika sampun kaseleksiang.\n3. Daging buku teks wantah wewidangan ajahan sane kaanggen ring pendidikan\n4. Sane nyusun buku teks wantah para pengawi sane sampun professional ring wewidangan paplajahan.\n5. Buku Teks sane kasurat madaging tatujon intruksional nyane\n6. Buku teks kalengkapin antuk sarana ajahan\n7. Buku teks kasusun sistematis nyarengin strategi paplajahan ipun\n8. Buku teks kasusun kaiket antuk program paplajahan ipun.\n2.1.1 Kriteria Buku Teks Sane Mawasta Becik\n1. Buku teks punika madaging motivasi majeng ring para sisiane sane nganggen buku punika.\n2. Buku teks punika madaging ilustrasi utawi conto-conto sane ngranayang para sisiane seleg nganggen buku punika malajah .\n3. Buku teks punika nganggen pertimbangan aspek – aspek linguistic mangdanya para sisia sane nganggen enggal ipun ngerti ring paplajahan nyane.\n4. Daging Buku teks mangdanya mamuat sekancan materi ajahan sane kaanggen ring kurikulum.\n5. Buku teks punika madue point of view sane jelas lan pasti tur menstimulasi aktivitas para sisiane nganggen buku paplajahane punika.\nKriteria saking KBBI ingih punika ukuran sane pinaka dasar penilaian utawi katetapan. Nanging criteria panyelehan buku teks ingih punika ukuran utawi katentuang anggen tolok ukur utawi dasar penilaian utawi katetapan majeng ring buku teks ipun.\nPinaka guru sane professional mangdanya uningin sapunapi becikne buku teks sane kaanggen, patut ipun kaselehin. Ia sane nentuang, napike buku punika nganutun tatujon paplajahan sane sampun katentuang, napike sampun madue metode lan nganggon piranti media sane relevan. Mangdanya kaselehin antuk ipun. Ring sor puniki pedoman anggen nyelehin buku teks ingih punika :\n1) kurikulum sane kalaksanayang\n3) hubungan antara kurikulum, mata pelajaran, lan buku teks;\n4) dasar-dasar panyusunan buku teks;\n6) prinsip-prinsip anggen nyusun buku teks\n7) panyelehan buku teks.\n2.2 Kawigunan Buku Teks\nBuku teks inggih punika silih sinunggil buku pendidikan. Buku teks punika buku sane madaging ajahan-ajahan manut ring widang studi ipune sane kasusun sistematik madasar antuk tatujon nyane, orientasi paplajahan lan ngalimbakang sajeroning widyan sisiane Buku teks madaging lelintihan sane patut kawacen majeng ring para sisiane.\nYadin asapunika saking Direktorat Pendidikan Menengah Umum (2004:3) buku teks utawi buku paplajahan inggih punika pupulan tulisan sane sistematik nelantarang parindikan widya paplajahan, sane kakawiang olih para pangawi nyane, nganggen skema kurikulum sane kalaksanayang ring pendidikan. Pusat Perbukuan (2006: 1) nyuteting bawos buku teks punika buku sane kaanggen majeng ring para sisiane pinaka piranti ajahan sane nganutin widangan nyane. Buku punika kalengkapin antuk prasrana ajahan lan daging nyane manut ring program ajahan sana kalaksanayang.


Matius 21 (BALI)\n1Rikala Ida Hyang Yesus sareng parasisian Idane sampun nampek ring kota Yerusalem, tur rauh ring kota Betpage sane ring Bukit Saitun, Ida raris ngutus sisia kekalih mamargi ngriinin Ida,\n2tur kapangandikain sapuniki: “Jani kemoja cening majalan ka desane ane ada di arepan ceninge. Ditu cening lakar nepukin keledae lua mategul ngajak godel. Lusinja keledaene ento, aba mai kayang godelne.\n3Yen ada anak nakonin, kene baan masaut: ‘Ida Sang Guru sane ngarsayang,’ sinah ia lakar maang cening ngaba kayang godelne.”\n4Paindikane punika mamargi kadi asapunika mangda tegep sabda sane kawedarang antuk sang nabi sane asapuniki:\n5“Uningayangja teken sang putri Sion: ne mangkin Sang Prabun ragane ngrauhin ragane. Ida maraga darma, rauh nglinggihin keledae inggih punika keledae pondongan sane kantun nguda!”\n6Sisian Idane raris mamargi nglaksanayang sapituduh Ida Hyang Yesus.\n7Tan sue, dane raris rauh makta keledae kalih godelipun. Tundun keledaene kaaledin antuk saput danene, raris Ida nglinggihin keledaene punika.\n8Anake sane ngiringang Ida akeh pisan, makasami sareng ngebatang saput miwah panganggenipune ring margine. Wenten malih sane tiosan ngempak-ngempak carang kayu tur kabrarakang ring margine.\n9Anake akeh sane mamargi ring ajeng miwah ring ungkur Idane raris sami pada masuryak muji sapuniki: “Luihangja sentanan Sang Prabu Daud, Ida Sang Hyang Widi Wasa ngamertanin Sang sane rauh masrana parab Idane. Luihangja Ida Sang Hyang Widi Wasa!”\n10Daweg Ida ngranjing ka kota Yerusalem, sadaging kotane sami pada iur mabiayuhan rame saling takenin: “Nyen sih Anake ene?”\n11Anake akeh sane ngiringang Ida punika nyaurin sapuniki: “Puniki sampun Nabi Yesus sane saking kota Nasaret ring wewengkon Galilea.”\n12Ida Hyang Yesus raris ngranjing ka Perhyangan Agung, tur sawatek dagange ring natar Perhyangan Agunge katundung. Meja-meja genah anake nukarang jinah miwah bangku-bangkun anake ngadol paksi dara sami pada katuludang.\n13Pangandikan Idane: “Ada kasurat di Cakepan Sucine kene: ‘Perhyangan Ulune lakar kasambat dadi tongos ngastawa,’ nanging ragane suba nadiang tongos pengkeban maling.”\n14Raris wenten makudang-kudang anak buta miwah anak perot, rauh tangkil ring Ida ring Perhyangan Agung. Anake punika makasami segerang Ida.\n15Nanging daweg pangageng pandita miwah paraguru agamane ngaksi pracirine sane ngangobin sane kawentenang antuk Ida Hyang Yesus, samaliha mireng alit-alite sane pajerit ring Perhyangan Agung: “Luihangja sentanan Sang Prabu Daud,” dane sami pada duka.\n16Raris dane mabaos ring Ida Hyang Yesus: “Punapi Ragane tan mireng sane kabaosang antuk alit-alite punika.” Pangandikan Ida Hyang Yesus: “Sampun piragi Tiang, nanging punapi ragane durung naenin mamaosin ring Cakepan Sucine: ‘Mungguing saking bibih rare-rarene miwah paraalit-alite sane kantun nyusu, Palungguh IRatu sampun nyediaang kidung puji-pujian.’”\n17Ida raris nilar anake punika, medal saking Perhyangan Agung lunga ka kota Betania tur makolem irika.\n18Benjangipun kantun pasemengan pisan, rikala Ida Hyang Yesus mawali ka kota, ring margi Ida marasa lue.\n19Tan doh saking sisin margine Ida nyingak wit aa, raris wit aa punika tampekin Ida. Nanging tan pisan wenten wohipun, sane wenten wantah daun kewanten. Irika Ida ngandika ring wit aa punika, sapuniki: “Iba tusing lakar mabuah buin kanti salawas-lawasne.” Wusan Ida ngandika asapunika, jeg pramangkin wit aa punika layu tur tuh.\n20Wau ngeton paindikane sakadi asapunika, parasisian Idane sami angob raris matur: “Napi awinanipun wit aane punika dados tuh pramangkin?”\n21Pangandikan Ida Hyang Yesus: “Guru nuturin cening, sujatinne yen cening saja pracaya tur tusing bimbang, cening masih nyidayang ngae buka ane suba gae Guru arepa teken punyan aane ene, singja tuah amontoan dogen, nanging cening nyidayang mrentah bukite ene: ‘Mabutanja tur maclempung di pasihe,’ pasti kasidan!\n22Buina yen cening pracaya, apaja ane tunas cening sajeroning pangastawan, ento pedas lakar tampi cening.”\n23Ida Hyang Yesus raris ngranjing ka Perhyangan Agung. Rikala Ida ngurukang irika, raris rauh parapangageng pandita miwah parapanglingsir bangsa Yahudine, mataken ring Ida Hyang Yesus, asapuniki: “Antuk wewenang sane encenke Ragane ngamargiang paindikan puniki? Samaliha sapasira sane ngicen Ragane wewenang punika?”\n24Pasaur Ida Hyang Yesus: “Tiang taler jaga mataken ring ragane. Samaliha yen ragane ledang nyaurin pitaken Tiange, Tiang taler misadia nguningayang ring ragane antuk wewenang sane encen Tiang ngamargiang paindikane punika.\n25Saking dijake wewenang Dane Yohanes ngamargiang lelukatan punika? Punapi saking Ida Sang Hyang Widi Wasa, punapi saking imanusa?” Irika dane pada mabebaosan sapuniki: “Yen iraga ngorahang ento uli Ida Sang Hyang Widi Wasa, sinah Ia lakar matakon: ‘Yen keto apa awananne ragane tusing pracaya teken Dane Yohanes.’\n26Nanging yen orahang ento ‘uli manusa’, iraga takut teken anake liu, sawireh makejang anake pada mituiang Yohanes ento nabi.”\n27Raris pasaur danene ring Ida Hyang Yesus: “Tiang tan uning.” Pasaur Ida Hyang Yesus ring dane: “Yen asapunika, Tiang taler tan jaga nguningayang ring ragane, antuk wewenang sane encen Tiang ngamargiang paindikane punika.”\n28“Ne mangkin sapunapi pamanggih ragane ngeniang paindikane puniki, inggih punika: Wenten anak madue pianak muani-muani kekalih. Raris bapanipune ngaukin pianakne sane paling keliha tur mabaos sapuniki: ‘Cening kemo cening magae di pabianan anggure.’\n29Pasaur pianakipune: ‘Pamit tiang tan ngiring.’ Nanging wekasan raris meseh pepinehipune, tumuli ipun mamargi ka pabianan anggur bapanipune.\n30Bapanne raris ngrerehin adinipune tur kauduhang pateh sakadi ring belinipune iwau. Pasaur pianakipune sapuniki: ‘Inggih bapa, tiang ngiring!’ Nanging ipun tan mamargi ka pabianan anggure.\n31Ne mangkin saking pantaran pianakipune kekalih punika, sane encenan sane nglaksanayang pituduh bapannyane?” Pasaur anake punika: “Belinipune.” Pangandikan Ida Hyang Yesus: “Tiang nguningayang ring ragane, sujatinipun parajuru duduk pajege miwah parasundele punika pacang riinan ring ragane dados parakaulan Ida Sang Hyang Widi Wasa.\n32Santukan Dane Yohanes sampun rauh matujuhang margi sane patut ring ragane, nanging ragane tan pracaya ring dane. Nanging parajuru duduk pajege miwah sundel-sundele punika, ipun sami pada pracaya ring dane. Samaliha yadianja ragane sampun pada nyingakin margine punika, nanging ragane tan kayun ngesehin pepineh tur pracaya.”\n33“Ne mangkin pirengangja pangande sane tiosan, inggih puniki: Wenten anak agung madue pabianan anggur. Abiane punika kapagehin makaileh. Samaliha kakaryanang genah buat meres anggur. Tur ida ngwangun kubu, genah mondokin abiane punika. Sasampune sami pada puput, raris abian idane punika kapatanduang ring parapanandu saking desane irika. Ida raris lunga nura desa.\n34Sasampune rauh masan ngalap, ida anake agung raris ngutus parekan-parekan idane mangda nelokin parapanandune, nyadia ngambil piakan buah anggure.\n35Nanging sakancan parekane punika kejuk antuk parapanandune, wenten sane katigtig, wenten sane kapademang, samaliha wenten sane kasabatin antuk batu.\n36Sasampune punika malih Ida ngutus makudang-kudang parekan, akehan ring sane sampun, nanging parekan-parekane puniki taler kasapunikayang.\n37Ring pamuput, ida raris ngutus putran idane. Pakayunan idane sapuniki: ‘Pianak gelahe pedas ajianga.’\n38Nanging rikala parapanandune manggihin putran anake agung rauh, ipun raris mapaiguman sareng timpalipune sapuniki: ‘Ene apa okan anake agung ane patut ngwarisang teka. Jalan jani matiang, apanga warisane dadi gelah iraga.’\n39Putran anake agung punika kejuk katalinin, tur kentungang ngliwat pagehan pabianan anggure, irika ida kasedayang.\n40Raris, yen anake agung punika rauh, sapunapianga minab parapanandune punika?” sapunika pitaken Ida Hyang Yesus.\n41Pasaur anake punika: “Ida pasti pacang mademang parapanandune punika tur abian idane pacang kapatanduang ring anake tios, sane nyak ngamasa ngaturang piakan ring ida.”\n42Pangandikan Ida Hyang Yesus ring anake punika: “Punapi ragane durung naenin ngwacen ring Cakepan Suci mungguing batu sane sampun kakutang antuk tukang-tukang batune, punika sampun dados tongkok asu, inggih punika batu dasar sane utama. Paindikane punika wantah pakardin Ida Sang Hyang Widi Wasa, mawinan kalintang ngangobin buat iraga.\n43Punika awinanipun Tiang nguningayang ring ragane, kawiryan Pamrentahan Ida Sang Hyang Widi Wasa pacang kambil saking pantaran ragane tur pacang kapaicayang ring sakancan anake sane pacang ngwetuang woh.\n44[Sapasiraja sane labuh nepen batune punika, ipun pacang nyag, samaliha sapasiraja sane katepen antuk batune punika, ipun pacang dekdek remuk.]”\n45Ritatkala parapangageng pandita miwah anak saking golongan Parisine mireng pangande punika, sami pada wikan mungguing dane sane kapatitis.\n46Raris sami pada ngreka daya jaga ngejuk Ida Hyang Yesus, nanging sami jejeh ring anake akeh, santukan anake punika sami mituiang Ida punika nabi.


Yehezkiel 18 (BALI)\n2“Apa kranane rakyate setata ngucapang slokane ene di tanah Israel? ‘Bapanne ane naar woh-wohan ane matah, nanging pianakne ane ngrasayang masemne.’”\n3Ida Sang Hyang Widi Wasa Sane Maha Luur ngandika sapuniki: “Ulun ene Widi ane nyeneng. Kita tusing lakar buin ngucapang slokane ento di Israel.\n4Idup sakancan anake ento duen Ulun, nah ento idup parawong tua muah idup pianak-pianakne. Tuah jlemane ane madosa ane patut mati.\n5Yen pet ada jlema ane saja melah, patut muah jujur,\n6sinah ia tusing nyungsung arca-arcan wong Israele wiadin naar surudan uli sig sanggah ane tan kawenangang. Buina ia tusing nemenin kurenan anak len wiadin matemu semara ngajak anak luh ane nujuang sebel di awak.\n7Ia tusing nguluk-uluk muah ngrampok anak lenan. Ia nguliang barang-barang ane gadena. Ia nulungin anake seduk aji dedaaran muah anake malalung aji panganggo.\n8Ia tusing mutranang pipis. Ia tusing nyak malaksana corah tur setata ngedengang kapatutan ane jujur dikala ada paiegan.\n9Anake ane buka keto ninutin pituduh Ulune muah ngamanggehang pidabdab Ulune. Anake ento patut tur ia lakar muponin idup.” Sapunika sabdan Ida Sang Hyang Widi Wasa Sane Maha Luur.\n10“Sasubane keto, yen pet anake ento ngelah pianak muani, ane ngrampok muah amati-mati, ane nglaksanayang sakancan paundukan,\n11ane tusing taen laksanayanga baan bapanne. Buina ia naar surudan uli sanggah ane tan kawenangang muah nemenin somah timpal,\n12ia melog-melog anak lacur, ia ngrampok, ia nyuang barang anak ane gadeanga teken ia, ia singgah sig tongos panyungsungan arca-arcane tur nyungsung arca-arca ane cemer,\n13muah mutranang pipis. Apake ia lakar idup? Tusing! Ia tusing lakar idup. Ia suba nglaksanayang sakancan paundukan ane cemer. Ento awanane ia lakar mati. Ia lakar ngemasin patinnyane niri.\n14Ane jani yen pet anake ane kaping pindo ento ngelah pianak muani. Ia nepukin sakancan dosa ane laksanayanga baan bapanne, nangingke ia tusing nuutang laksanan bapanne ento,\n15ia tusing nyungsung arca-arcan wong Israele, wiadin naar surudan uli sanggahe ane tan kawenangang, ia tusing nemenin somah timpal,\n16wiadin nindes muah ngrampok anak lenan. Ia ngulihang barang-barang anak ane gadeanga teken ia, ia nulungin anake seduk aji dedaaran muah anake malalung aji panganggo.\n17Ia tusing nyak malaksana corah muah tusing mutranang pipis. Ia ngamanggehang pidabdab Ulune muah ninutin sapatitah Ulune. Ia tusingja lakar mati ulihan dosa-dosan bapanne, nanging pasti ia lakar idup.\n18Nanging bapanne ane setata melog-melog muah ngrampok muah malaksana corah teken sakancan anake. Ento awanane ia mati majalaran dosa-dosa ane suba laksanayanga.\n19Nanging kita matakon kene: Napi awinanipun ipianak nenten ngemasin dosan bapannyane? Kene pasautne! Sawireh pianakne ento malaksana patut tur melah. Ia ngamanggehang muah teleb ninutin pidabdab Ulune, ento awanane ia pasti idup.\n20Nyenja ane ngae dosa, ia ane lakar mati. Ipianak tusing patut ngemasin dosan bapannyane, wiadin ibapa tusing ngemasin dosan pianakne. Anake ane melah lakar nampi pikolih laksanannyane ane melah muah anake ane corah lakar ngemasin laksananne ane corah.\n21Yening anake ane corah suud ngae dosa laut ngamanggehang pidabdab Ulune, tur ia nglaksanayang paundukan ane patut muah melah, ia tusing lakar mati, nanging sinah ia idup.\n22Sakancan dosannyane lakar kampurayang tur ia lakar muponin idup, sawireh ia nglaksanayang paundukan ane patut.”\n23Ida Sang Hyang Widi Wasa Sane Maha Luur mataken sapuniki: “Apake kaden kita Ulun ledang nyingak jlemane corah ento mati? Tusing pesan buka keto. Ulun demenan nyingak ia kapok tur muponin idup.\n24Nanging yen anake ane patut suud malaksana ayu, laut ngawitin nglaksanayang paundukan ane corah muah cemer, buka ane laksanayanga baan anake corah, apake ia lakar terus enu idup? Tusing! Sakancan laksanannyane ane melah ento tusing ada ane lakar kingetang. Ia lakar mati ulihan kalinyokan muah dosa-dosannyane.\n25Nanging kita ngorahang kene: ‘Unduk ane laksanayanga baan Ida Sang Hyang Widi Wasa ento tusing beneh.’ Ih wong Israel, padingehangja sabdan Ulune. Kita ngaden mungguing unduk ane gae Ulun ento tusing beneh. Sujatinne laksanan kitane ane tusing beneh.\n26Yen anak ane patut suud malaksana ayu, tur ngawitin malaksana corah laut ia mati, ia mati ento majalaran laksanannyane ane corah.\n27Yen ada anak jaat suud ngae dosa laut nglaksanayang paundukan ane beneh muah melah, ia ngrahayuang idupnyane.\n28Ia inget teken laksanannyane, laut suud ngae dosa. Ento awanane sinah ia tusing lakar mati, nanging nglantur ia enu idup.\n29Ih kita wong Israel, kita buin ngraos kene: Paundukan ane kalaksanayang baan Ida Sang Hyang Widi Wasa ento tusing beneh. Apake kita ngaden laksanan Ulune ento tusing beneh? Sujatinne, laksanan kitane ane tusing beneh.\n30Ane jani, Ulun Sang Hyang Widi Wasa Sang Maha Luur masabda teken kita wong Israel, mungguing Ulun lakar nepasin kita suang-suang, anut teken laksanan kitane. Kutangja sakancan laksanan kitane ane corah, tur edaja baanga dosan kitane nyirnayang kita.\n31Suudangja sakancan laksanan kitane ane corah, tur sehinja pepineh kitane aji pepineh muah keneh ane anyar. Ih wong Israel, apa awanane kita makeneh mati?”\n32Ida Sang Hyang Widi Wasa ngandika sapuniki: “Angan aukudko Ulun tusing ngarsayang apang anake mati. Kutangja dosa-dosan kitane tur idupja!” Sapunika sabdan Ida Sang Hyang Widi Wasa Sane Maha Luur.


Yakobus 1 (BALI)\n1Pangayu bagia saking tiang Yakobus, parekan Ida Sang Hyang Widi Wasa miwah Ida Hyang Yesus Kristus, buat kaulan Ida Sang Hyang Widi Wasa sane pada sumebar ring sakuub jagate.\n2Parasemeton, yening semeton katempuh antuk gegodan mawarni-warni, semeton patut marasa aget.\n3Santukan parasemeton sami sampun pada uning, yening kapracayan semetone mrasidayang ngarepin gegodan-gegodane punika, pamuputipun semeton pacang molih kapagehan.\n4Pracayaja mungguing kapagehan semetone punika jaga nuntun semeton ring salampah lakun semetone, saha semeton tan pacang labuh, mangdane semeton prasida sampurna tur jangkep, samaliha tan kakirangan punapa-punapi.\n5Nanging yening wenten ring pantaran parasemeton sane kirang wicaksana, mangda ipun ngastawa ring Ida Sang Hyang Widi Wasa sane pacang ngicen ipun kawicaksanan; santukan Ida Sang Hyang Widi Wasa kalintang dana tur tan madue pamrih ring jadmane makasami.\n6Nanging yen semeton ngastawa, mangda semeton sawiakti pracaya, tur tan pisan-pisan dados bingbang ring kayun. Santukan anake sane bingbang, tan bina sakadi ombak segarane, sane kampehang antuk angine mrika-mriki.\n7Jadmane kadi asapunika sampunang ipun mitaenang pinunasipune pacang kadagingin antuk Ida Sang Panembahan.\n8Santukan anake sane mapi-mapi, tan pacang marasa tentrem ring uripnyane.\n9Buat parasemeton sane tiwas ipun patut suka bungah yening Ida Sang Hyang Widi Wasa ningtingang ipun.\n10Asapunika taler buat semeton-semeton sane sugih, ipun patut suka bungah yening Ida Sang Hyang Widi Wasa ngasorang ipun. Santukan anake sugih punika pacang ical sakadi bungan padange.\n11Rikala sang surya sampun endag panesnyane ngranayang padange layu, bungannyane aas tur kaasriannyane kasirnayang. Kadi asapunika waluyane kawentenan anake sugih. Ipun pacang kasirnayang sajeroning ipun repot ngetangang kasugihanipune.\n12Bagia pisan anake sane pageh satia tuu sajeroning gegodan. Santukan yening ipun mrasidayang nglintangin gegodane punika, ipun jaga molih upah, inggih punika urip sane sampun kajanjiang antuk Ida Sang Hyang Widi Wasa buat sawatek anake sane astiti bakti ring Ida.\n13Yen wenten anak sane katempuh gegodan sane kadi asapunika, sampunang ipun mabaos: “Gegodane puniki saking Ida Sang Hyang Widi Wasa rauhnya.” Santukan Ida tan pisan prasida kagoda antuk dursila, tur Ida tan pisan-pisan mintonin isapasira jua.\n14Nanging jadmane punika keni gegodan, yening ipun kapaid tur keni kajeet antuk indrianipune sane corah.\n15Raris indrianipune sane corah punika mobot tur ngembasang dosa, samaliha idosa punika, yen sampun tutug wulananipune raris ngembasang pati.\n16Parasemeton, sampunangja semeton keni kauluk-uluk!\n17Saluiring paicane sane becik miwah wara nugrahane sane sampurna, punika rauhnya saking suarga tumurun saking Ida Sang Hyang Widi Wasa sane ngardi galang suargane. Ida ngraga tan obah-obah; tur lawat peteng taler tan wenten ring anggan Idane.\n18Malantaran pakarsan Idane ngraga Ida ngadakang iraga antuk sabda jati, mangdane iraga puniki molih genah sane pamucuk ring pantaran saluiring sane kakardi antuk Ida.\n19Parasemeton sane tresnain tiang, elingang pisan atur tiange puniki: Semeton suang-suang mangda gelis mirengang, nanging mangda tan gegison mabaos tur sampunang gelis duka.\n20Santukan pedihe punika tan pacang muponin pakarsan Ida Sang Hyang Widi Wasa sane patut.\n21Duaning punika bebasangja ragan semetone saking kabiasaan sane cemer miwah sakatahing parisolahe sane dursila. Sumungkemja ring Ida Sang Hyang Widi Wasa, tur tampija sabda sane sampun celekang Ida ring telenging pakayunan parasemetone, inggih punika sabda sane kuasa ngrahayuang semeton.\n22Sampunangja semeton mamelog, malantaran wantah mirengang sabdan Idane. Nanging laksanayangja sabdane punika.\n23Sapasiraja miragiang sabdane punika, nanging ipun nenten nglaksanayang sabdane punika, ipun tan bina sakadi anak sane masuluh ring mekane tur manggihin lawatipune niri.\n24Ipun mrasidayang uning ring rupannyane, nanging wau ipun makaon, ipun lali ring rupannyane niri.\n25Nanging sapasiraja sane yakti nlektekang pidabdabe sane sampurna, inggih punika pidabdab sane ngawinang jadmane merdeka, tur ipun pageh puguh nyungkemin, samaliha boyaja wantah miragi tur raris lali, nanging puguh taler nglakonin, anake punika kamertanin antuk Ida Sang Hyang Widi Wasa sajeroning laksananipune.\n26Yening wenten anak sane mitaenang dewek sampun ngamargiang agama, nanging ipun tan majangka-jangka sajeroning mabaos, ipun ngapus awakipune niri tur nirguna agamanipune.\n27Pangubakti sane patut miwah sujati ring ayun Ida Sang Hyang Widi Wasa, Ajin iragane, inggih punika: nelokin anak ubuh miwah parabebalu sane kaliput antuk kakewehan. Ping kalih nyaga dewek mangda sampunang kantos karusak antuk jagate puniki.


[September 2020 – BASAbali Mikelingin 116 Warsa Puputan Badung]\nMenawi sameton pacang maosang yening Puputan Badung punika wantah wastan silih tunggil lapangan sane kasub ring kota Denpasar. Nenten ja iwang, sane mangkin Puputan Badung punika dados wastan monumen sane magenah ring wewidangan Dauh Puri Kangin, Denpasar Barat. Sakewanten, sampun ke Ida Dane uning ring kapurwan Puputan Badung punika ngantos kawangun tugu monumen pinaka pangeling-eling kapurwan yuda ageng ring Bali punika?\n>>Kapurwan Puputan Badung\nYudane puniki daweg tanggal 20 September 1904, 116 warsa sane lintang. Yudane puniki kakawitin saking pikobet sane mawit saking kawentenan kapal sane karem duk tanggal 27 Mei 1904. Sapunapi yuda miwah kapal sane karem puniki mapaiketan? Kapal puniki mawasta Sri Kumala sane mabendera Belanda tur kadruenang olih Kwee Tekjiang. Kapal puniki karem ring pasisi Sanur sane kantun ring wewidangan panegaran Badung daweg punika. Purwa gama sane wenten daweg punika nyumpuang yening raja dados ngambil daging kapal sane karem ring wewidangan druene (Hukum Tawan Karang). Sakewanten, duk warsa 1849 purwa gama punika kaicalang tur kagentosin antuk sasanan raja mangda nyaga tur ngromromin kapal sane karem kalih daging ipune (Perjanjian Kuta 1849).\nPuniki raris dados pikobet duaning kapal Sri Kumala nenten prasida kaslametang. Punika mawinan silih tunggil panglisir Sanur daweg punika, Ida Bagus Ngurah nitahang panjak Idane mangda mongkar tur nampi rongsokan kapale punika ring desa Beaung. Panadosne, sane nruenang kapale punika matur ring Residen Bali (J.Eschbach) tur nyengguh yening kapalne kajarag olih krama Sanur. Punika raris sane ngametuang pikobet pantaraning panegaran Badung, sane nruenang kapal tur Belanda.\nRaja Badunge kasengguh sampun nglinyokin pararem sane sampun wenten tur nglaporang indike punika ring Belanda. Sakewanten wénten sané ganjih daweg Kwee Tekjiang ngaturang indik jinah ipuné sané ical 7.500 gulden santukan kasengguh kajarag olih krama Sanur. Sakewanten bendéga miwah panjak kapalé sané tiosan prasida nylametang barang miwah arta druéné. Sesampune kaselehin malih olih Belanda, raris kaputus yéning panegaran Badunge nénten ja linyok ring pararem Kuta, sakéwanten sampun lipi ngromromin kapal Sri Kumala ngantos wenten sané nyarag.\nJ. Eschbach raris makta pikobet punika ka Majelis Kerta (badan peradilan panegaran Badung) sane ngametuang pikolih mangda raja Badung naur panempuh 7.500 gulden. Dewan Hindia Belanda ring Batavia polih ngélingang mangda nénten ngampahang pikobet indik Sri Kumala puniki, taler nakeh yéning panempuh sané katunas majeng panegaran Badung punika kalintang tan padasar.\nSakewantén Gubernur Jenderal Van Heutsz nénten nampi panampén saking Dewan Hindia, tur nganutin panampén saking J. Eschbach mangda nuntut panempuh majeng raja Badung (I Gusti Ngurah Made Agung). Kocapan parilaksana Van Heutsz punika pinaka silih tunggil utsaha ngelarang wiwara pantaraning pamrintah Hindia Belanda sareng panegaran Badung.\n>> Wenten makudang-kudang genah utawi wewidangan sane mapaiketan indik kapurwan puniki :\nPura Tambang Badung


CACAH JIWA 21 BAN - Rikala rajan kota Arade inggih - Bible Search\nCACAH JIWA 20 CACAH JIWA 22\nCACAH JIWA 21\nBangsa Israele menang nglawan wong Kanaane\n1Rikala rajan kota Arade inggih punika, kota sane magenah ring sisi kelod tanah Kanaane mireng mungguing wong Israele jaga rauh nglintang ring margine ring Atarim, ida raris medal ngebug bangsa Israel punika, tur makudang-kudang wong Israele katawan. 2Irika wong Israele raris masesangi, sapuniki aturipune ring Ida Sang Hyang Widi Wasa: “Yening Palungguh IRatu mapaica kamenangan ring titiang marep ring jadmane punika, titiang jaga ngaturang ipun miwah kota-kotanipune makasami ring ajeng Palungguh IRatu, tur ipun makasami jaga sirnayang titiang.” 3Ida Sang Hyang Widi Wasa nagingin pinunasipune punika. Ida mapaica pitulungan ring ipun buat ngaonang wong Kanaane punika. Wong Israele raris nyirnayang wong Kanaane miwah kota-kotannyane, tur genahe punika raris kawastanin Horma.\n4Sasampune punika wong Israele raris kesah saking gunung Hor, tumuli mamargi ka margine sane ngungsi Segara Teberau, buat jaga ngilehin jagat Edome. Nanging ring margi ipun nenten sabar malih. 5Irika ipun malih ngamigmig pamantuka ring Ida Sang Hyang Widi Wasa miwah Dane Musa, sapuniki baos ipune: “Napi awinannya semeton ngajak tiang sareng sami kesah saking jagat Mesir. Punapike misadia ngamademang tiang sareng sami ring tegal melakange puniki? Iriki nenten wenten tetedan, tur toya taler nenten wenten. Tiang sampun wadih pisan ring dedaaran sane campah puniki!” 6Irika Ida Sang Hyang Widi Wasa tumuli ngrauhang ula sandi ring bangsane punika. Akeh wong Israele sane padem kacotot antuk ulane punika. 7Bangsa Israele tumuli pada rauh tangkil ring ajeng Dane Musa saha matur sapuniki: “Tiang sareng sami sampun madosa, santukan tiang sampun ngamigmig pamantuka ring ajeng Ida Sang Hyang Widi Wasa, miwah marep ring semeton. Sane mangkin tunas icayangja tiang ring Ida Sang Hyang Widi Wasa, mangda Ida ledang ngaonang ula-ulane punika saking pantaran tiange.” Dane Musa raris ngastawayang bangsane punika. 8Ida Sang Hyang Widi Wasa raris ngandikayang mangda Dane Musa makarya ula sane malakar antuk logam. Ula punika kalilitang ring tungguane akatih, mangda asing-asing anak sane sampun cotot ula, prasida nganeng-neng ula logame punika tumuli seger. 9Duaning punika Dane Musa tumuli makarya ula sane malakar antuk temaga, raris kalilitang ring satunggaling tungguan. Asing-asing anak sane cotot ula, prasida jaga seger, rikala ipun nganeng-neng ula temaga punika.\nSaking Gunung Hor ka Lebak Moabe\n10Sasampune punika wong Israele tumuli nglanturang pamargi, raris ngwangun kemahnyane ring kota Obot. 11Sasampune kesah saking genahe punika ipun ngwangun kemahnyane ring uug-uugan kota Abarime, ring tegal melakange sane dangin wewidangan Moabe. 12Sasampune punika ipun raris ngwangun kemahnyane ring Lebak Sered. 13Saking irika ipun ngrarisang mamargi, tur ngwangun kemahnyane ring baler Tukad Arnone ring tegal melakange sane linggahnyane rauh ka wewidangan Amorine. (Tukad Arnone punika makadados wates wewidangan wong Moabe klawan wewidangan wong Amorine.) 14Punika awinannya ring Cakepan Payudan Ida Sang Hyang Widi Wasa wenten sinurat: “Desa Waheb ring wewidangan Supane miwah ring lebak-lebakipune, Tukad Arnon, 15miwah sampih-sampih lebake punika, sane linggahnyane rauh ka desa Ar tur ngraris ngungsi ka wates wewidangan wong Moabe.”\n16Saking irika ipun raris mamargi ngungsi genah sane mawasta: Semer-semer. Irika Ida Sang Hyang Widi Wasa masabda ring Dane Musa, sapuniki: “Tundenja rakyate ajaka makejang mapunduh. Ulun lakar mapaica yeh teken ia ajaka makejang.” 17Duk punika bangsa Israele raris makidung sapuniki:\n“Ih sawatek semere, luabangja yeh ibane.\nIcang lakar mapag ia aji kidung.\n18Semer ane kacongcong baan paraputran pararatune,\nmuah baan parapamimpin bangsane,\ncongconga aji teteken kaprabone,\nmuah aji tungked-tungkednyane.”\nSaking tegal melakange punika ipun raris sareng sami magingsir ka Matana, 19saking irika raris ka Nahaliel, raris ka Bamot. 20Sapanglanturipun ka lebak wewidangan wong Moabe, ring sor pucak Gunung Pisgane sane marep ka tegal melakange.\nWong Israel ngaonang raja Sihon miwah raja Og\n21Sasampune punika wong Israele raris ngutus utusan tangkil ring Ida Sang Prabu Sihon ratun wong Amorine, buat matur piuning kadi asapuniki: 22“Titiang sareng sami mapinunas ring palungguh iratu, ledang palungguh iratu nglugrain titiang sareng sami nglintang ring wewidangan druene. Titiang sareng sami miwah ingon-ingon titiange nenten jaga simpang saking margine ageng, buat jaga ngranjing ring pategalan miwah abian-abian anggure. Samaliha titiang nenten jaga nunas toya ring semer-semer druene. Titiang sareng sami jaga tetep mamargi wantah ring margine kewanten, kantos titiang prasida medal saking wewidangan druene.” 23Nanging Ida Sang Prabu Sihon nenten nglugrain wong Israele nglintang ring wewidangan idane. Ida raris munduhang wadua balan idane, saha lunga ka Yahas ring tegal melakange, tumuli ngebug wong Israele irika. 24Nanging sajeroning payudane punika akeh wong Amorine keni kapademang antuk wong Israele. Wong Israele tumuli ngaug wewidangan mesehe punika ngawit saking Tukad Arnon rauh ka Tukad Yabok sane baler, inggih punika tepi siring wewidangan wong Amone, sane kukuh pisan bentengnyane. 25Kenginan kadi asapunika wong Israel ngrampas kotan wong Amorine rauh ka Hesbon miwah kota-kota sane alit-alit sane wenten ring kiwa tengennyane, tur ipun raris jenek irika. 26Kota Hesbon punika ibukotan wong Amorine kaprabon Sang Prabu Sihon sane naenin mayuda nglawan ratun wong Moabe sane riinan, tur ida prasida ngrampas wewidangan idane punika ngantos rauh ring Tukad Arnone punika. 27Punika awinannya, parapujanggane pada makidung kadi asapuniki:\n“Mrikija rauh ka Hesbon, ka kotan Raja Sihone.\nTiang dot manggihin kotane punika\nmalih kawangun miwah kabecikang.\n28Saking kotane puniki naenin,\nwadua balan Sang Prabu Sihone\nmangseh luir geni angarab-arab.\nKota Ar sane ring Moab kasirnayang,\nbukit-bukite sane ring Arnon makasami kenyagang.\n29Aduh bangsa Moab, sengkala pisan jerone.\nPanyungsung Dewa Kamose, jerone pacang sengkala.\nJerone banggayanga dados wong pararudan antuk dewan jerone.\nLuh-luh jerone dados tawanan raja Amorine.\n30Nanging sane mangkin katurunannyane nemu sengkala,\nsapanjang margine saking Hesbon rauh ka Dibon,\ntur ipun kageseng kantos rauh ka Nopah, sane nampek ring Medeba.”\n31Irika bangsa Israele raris jenek ring wewidangan wong Amorine. 32Sasampune punika Dane Musa tumuli ngandikayang mangda rakyate pada ngrereh margi buat jaga ngebug kota Yaesere. Wong Israele tumuli ngrampas kotane punika miwah kota sane alit-alit sane wenten ring kiwa tengennyane, saha nundung wong Amorine sane wenten irika.\n33Sasampune punika wong Israele raris mabelok, tumuli mamargi ring margine sane ngungsi ka Basan. Sang Prabu Og ratune ring Basan raris mangseh kasarengin antuk wadua balan idane buat ngebug wong Israele ring kota Edrei. 34Ida Sang Hyang Widi Wasa tumuli masabda ring Dane Musa kadi asapuniki: “Eda kita jejeh teken ia, Ulun lakar mapaica kamenangan teken kita. Kita lakar ngalahang ia, muah rakyatne, kayang guminne makejang. Kenkenja abet kitane ngarepin Raja Sihon, ratun wong Amorine ane mrentah di Hesbon, ketoang masih Raja Oge ento.” 35Duaning punika bangsa Israele tumuli nyedayang Sang Prabu Og, oka-okan idane miwah rakyat idane makasami, tan wenten sane kantun magantulan. Sasampune punika ipun raris ngaug tanahe punika.


Markus 4 (BALI)\n1Sedek rahina anu Ida Hyang Yesus malih ngawitin mapaica paurukan ring sisin Danu Galileane. Anake sane mapunduh ngiter Ida punika kalintang akeh, ngantos Ida munggah ka jukunge tur malinggih irika. Jukunge punika ngambang ring toyane, lan anake sane akeh punika ngampiag ring tepin danune.\n2Akeh paindikan sane urukang Ida ring anake katah punika. Ida ngurukang nganggen makudang-kudang pangande, sapuniki pangandikan Idane:\n3“Padingehangja! Ada anak nyambeh bibit.\n4Dugase ia nyambeh bibit di tegalne, ada abagian ane ulung di lubukane, lantas ada kedis teka, laut bibite ento amaha.\n5Ada ane ulung di tanahe ane batuan. Bibite enggal mentik sawireh tanahne daken.\n6Nanging rikala endag suryane, entikne lantas layu, tur mati sawireh akahne ngampar.\n7Ada ane ulung di tanahe ane misi tunggak-tunggak ketket. Dikalane bibite ento mentik, tunggak-tunggak ketkete ento masih maseenan tur sayan rob naonin, kanti entikan bibite ento puret, mawanan tusing mabuah.\n8Nanging ada masih ane ulung di tanahe ane lemek, tur bibite ento lanus entikne laut mabuah, ada ane nikel ping telung dasa, ada ane nikel ping nem dasa, muah ada ane nikel ping satus buahne.”\n9Pamuputipun Ida Hyang Yesus ngandika: “Nyenja ngelah kuping, patut ia madingehang.”\n10Rikala Ida Hyang Yesus praragayan, makudang-kudang anake sane sampun miragiang paurukan Idane, rauh nangkil ring Ida, sinarengan ring sisiane roras. Dane pada mapinunas ring Ida, mangda Ida ledang ngartiang pangandene punika.\n11Pasaur Idane: “Cening kalugra nawang pepingitan unduk Ida Sang Hyang Widi Wasa ngadegang Pamrentahan Idane di gumine. Nanging buat anake ane lenan, saluiring paundukan katuturang aji pangande,\n12apanga: Yadiastu ia ngiwasin, ia tusing nepukin. Yadiapin ia ningeh, nanging tusing ngresep, sawireh yen ia nawang unduke ento, ia lakar mabalik astiti bakti teken Ida Sang Hyang Widi Wasa tur ia bakal icen Ida pangampura!”\n13Ida Hyang Yesus raris mataken ring dane: “Apa cening tusing ngresep teken pangandene ento? Yening keto, kenkenang cening lakar ngresepang pangandene ane lenan?\n14Anake ane nyambeh bibite ento, nyambeh sabdan Ida Sang Hyang Widi Wasa.\n15Ada sabda ane tumiba di lubukane, nah ento anake ane madingehang sabdane ento, nanging lantas teka Ratun Setane mancut sabdane ane suba dingeha ento uli di kenehne.\n16Anake ane lenan satmaka buka bibite ane ulung di tanahe ane batuan. Mara ia ningeh sabdane ento, laut tampina baan keneh ane liang.\n17Nanging sabdane ento tusing teleb di kenehne. Dikalane ada kakewehan wiadin kasangsaran malantaran sabdane ento, ia lantas ngenggalang makeledan.\n18Anake ane lenan, satmaka buka bibite ane ulung di tanahe ane misi tunggak-tunggak ketket. Nah ento anake ane madingehang sabdane ento,\n19nanging ia kaliput baan kawiryan idupe muah kasugihan jagate, buina tetagihan indriane ane lenan pada ngalahang sabdane ento, kanti tuara nyidayang mabuah.\n20Nanging anake ane lenan, satmaka buka bibite ane ulung di tanahe ane lemek. Ia madingehang tur nampi sabdane ento, lantas mabuah: ada ane tikel ping telung dasa, ada ane tikel ping nem dasa, muah ada ane tikel ping satus.”\n21Ida Hyang Yesus malih nglanturang: “Yen anake ngenyit lampu tusingja lantas tekepina aji kekeb, wiadin celepanga ka beten longane, nanging pejanga di tongos lampune.\n22Saluiring paundukan ane mengkeb lakar kaberberang muah sakancan paundukane ane pingit lakar kawerayang.\n23Nyenja ane ngelah kuping, patut ia madingehang!”\n24Raris Ida malih ngandika: “Telebangja ane dingeh cening. Sikute ane anggon cening nepasin anake lenan, ento masih ane lakar kanggon nepasin cening baan Ida Sang Hyang Widi Wasa, meh-mehan abotan buin teken ento.\n25Anake ane suba ngelah, ia lakar buin kicen, nanging anake ane tuara ngelah, apaja ane enu gelahanga, ento lakar kambil.”\n26Ida Hyang Yesus malih ngandika: “Pamrentahan Ida Sang Hyang Widi Wasa, satmaka buka anake ane nyambeh bibit di tegalne.\n27Dikalaning peteng ia pules, tur disubane lemah ia magae. Dugase ento bibite totonan terus ngecai tur mentik. Nanging anake ento tusing nawang kenken unduk bibite ento mentik.\n28Tanahe ngranayang entik-entikane ento tumbuh tur mabuah, pangawitne pesu katikne, suud keto badihane, pamragatne lantas pesu buahne ane jelih-jelih di badihane ento.\n29Yen buah gandume ento suba wayah, lantas arita baan anake, wireh suba masan manyi.”\n30Malih Ida ngandika: “Kenkenke undukne dugase Ida Sang Hyang Widi Wasa ngadegang Pamrentahan Idane? Pangande apa ane lakar anggon ngupamayang buat nerangang unduke ento?\n31Pamrentahan Ida Sang Hyang Widi Wasa satmaka buka batun bingine, nah ento bibit ane paling cenika di gumine. Bibite ento tanema baan anake di tanahe.\n32Tusing makelo lantas bibite ento mentik tur entikne dadi paling gedena di pantaran soroh punyan kayune. Buina lantas macarang gede-gede, kanti kedis-kedise pada teka tur masebun ditu.”\n33Kadi asapunika pangande sane kanggen antuk Ida Hyang Yesus midartayang sabdane ring anake katah punika, sane sida antuk ipun ngresepang.\n34Ida tan kayun mapidarta yan tan nganggen pangande, nanging yen Ida wantah kairing antuk parasisian Idane kewanten, Ida ledang nlehtehang saluiring paindikan ring parasisian Idane.\n35Sasampunipun surup surya ring rahina punika, Ida Hyang Yesus ngandika ring sisian Idane: “Jalanja malayar megat danu, ka sisinne ane dituan.”\n36Parasisiane raris nilar anake akeh punika, raris munggah ka jukunge sane kalinggihin antuk Ida Hyang Yesus, tumuli malayar. Jukung-jukunge sane lianan taler malayar nyarengin Ida.\n37Raris wenten angin baret pisan, tur ombake ngawitin namplig jukunge, kantos jukunge kalancah antuk toya.\n38Duk punika Ida Hyang Yesus nuju sirep ring tebenan jukunge, raris sisian Idane nanginin Ida saha matur: “Guru, nentenke Palungguh Guru lingu, mungguing iraga puniki tambis-tambis sengkala?”\n39Ida matangi raris mrentah angine miwah toyan danune punika: “Teduhja.” Irika raris angine endek tur danune teduh pisan.\n40Ida Hyang Yesus raris ngandika ring parasisian Idane: “Ngudiang dadi cening jejeh? Apake cening tonden pracaya teken Guru?”\n41Nanging parasisiane sumingkin nyangetang jejeh danene, tur saling takenin: “Nyenke sasajaane Ida ene, kayang angin muah danu nyak nuut pangandikan Idane.”


Markus 3 (BALI)\n1Wus punika Ida Hyang Yesus malih ngranjing ka perhyangan anak Yahudine. Irika wenten anak adiri, sane limannyane kepek.\n2Irika taler wenten makudang-kudang anak sane mamanah ngrereh jalaran mangda nyidayang ngiwangang Ida Hyang Yesus. Punika awinannya Ida katlektekang pisan punapike Ida kayun nyegerang anake kepek iwau ring rahina Sabate punika.\n3Ida Hyang Yesus ngandika ring anake kepek punika: “Maija majujuk dini di arepan Tiange!”\n4Raris Ida mataken ring anake akeh punika, sapuniki: “Paindikan sane encenke sane kalugra kalaksanayang ring rahina Sabate, mapakardi ayu, punapi mapakardi ala? Ngrahayuang anak punapi ngamademang?” Nanging anake punika sami pada tan mrasidayang masaur.\n5Ritatkala Ida ngaksi anake sane ngiter Ida, Ida bendu pisan. Nanging Ida marasa kangen, santukan ipun kalintang bengkung tur iwang. Raris Ida ngandika ring anake kepek: “Leserangja liman jerone!” Ipun raris ngleserang limanipune tur limannyane pramangkin seger.\n6Irika sawatek anake sane saking golongan Parisi raris medal saking perhyangane punika. Digelis dane mapiguman sareng ring anggota golongan Herodese, buat ngrincikang daya, praya nyedayang Ida Hyang Yesus.\n7Ida Hyang Yesus miwah parasisian Idane raris lunga ka Danu Galilea, tur akeh anake sane ngiringang Ida. Anake punika rauh saking wewengkon Galilea, wewengkon Yudea,\n8kota Yerusalem, wewengkon Idumea, wewengkon dangin Tukad Yordane miwah saking genah-genah sane nampek ring kota Tirus miwah kota Sidone. Anake akeh punika rauh nangkil ring Ida Hyang Yesus, santukan ipun miragi paindikan-paindikan sane sampun kardi Ida.\n9Santukan kalintang akeh anake rauh, Ida Hyang Yesus raris ngandikain sisian Idane nyediaang jukung buat Ida, mangda sampunang Ida kantos kadesek antuk anake akeh punika.\n10Akeh sampun Ida nyegerang anak, kantos sakancan anake sakit pada maseeg-seegan mangda nyidayang ngusud Ida.\n11Tur sabilang wenten anak karangsukan setan ngeton Ida, ipun bah makakeb saha jerit-jerit: “Ratu puniki Putran Ida Sang Hyang Widi Wasa!”\n12Nanging banget pisan antuk Ida Hyang Yesus nombahang setane punika, mangda sampunang ipun nyritayang, sapasira sujatinnya Ida punika.\n13Wusan punika Ida Hyang Yesus munggah ka bukite, tur ngesengin anake sane arsayang Ida. Dane sami pada rauh tangkil ring Ida.\n14Ida raris milih roras diri, sane kamanggehang dados utusan. Pangandikan Idane ring dane: “Guru milih cening apanga cening setata bareng-bareng ajak Guru. Guru lakar ngutus cening midartayang Orta Rahayun Ida Sang Hyang Widi Wasa,\n15buina cening lakar baang Guru kakuasaan nundung setan.”\n16Anake sane pilih Ida roras diri punika, inggih punika: Dane Simon (sane icen Ida pesengan: Petrus),\n17Dane Yakobus miwah semetonnyane Yohanes, okan Dane Sebedeus (makakalih icen Ida pesengan dados Boanerges, sane mapiteges: panak krebek),\n18Dane Andreas, Dane Pilipus, Dane Bartolomeus, Dane Matius, Dane Tomas, Dane Yakobus okan Dane Alpius, Dane Tadeus, Dane Simon sane saking golongan Nasional,\n19miwah Dane Yudas Iskariot sane alpaka guru ring Ida.\n20Wus punika Ida Hyang Yesus tumuli mantuk. Raris akeh anake pada rauh mapunduh, kantos Ida Hyang Yesus miwah parasisian Idane tan polih sela buat marayunan.\n21Rikala paindikane punika kapiragi antuk parasemeton Idane, Ida raris karereh kairing makaon saking irika, santukan anake akeh pada maosang mungguing pakayunan Idane kirang waras.\n22Makudang-kudang guru agama Yahudine sane rauh saking kota Yerusalem maosang: “Ia karangsukan Beelsebul.” Sane lianan malih majarang: “Ia maan panugrahan uli Ratun Setane buat nundung setan.”\n23Duaning punika Ida Hyang Yesus raris ngandikain anake punika, tur mabaos ring dane antuk makudang-kudang pangimba kadi asapuniki: “Sapunapi antukipun Ratun Setane nundung Ratun Setan?\n24Yening wenten negara sane rakyatnyane maroang-roangan, sinah negarane punika tan pacang sue tuuhipun.\n25Samaliha yen wenten pakurenan sane sagsag, sampun janten pakurenane punika taler nentenja matuuh.\n26Kadi asapunika taler yen panjak kaprabon Ratun Setane masiat nglawan roang gelahnya, sampun sinah kaprabonnyane tan pacang matuuh, nanging pacang uug tur sirna.\n27Tan wenten anak sane mrasidayang nyelepin umah anake siteng, buat jaga mamaling paderbeannyane. Sajaba yening anake siteng punika kategul riin, wus punika wau ipun nyidayang ngrampok umahnyane.\n28Elingangja indike puniki! Sakancan dosan manusane sida kampurayang antuk Ida Sang Hyang Widi Wasa, kadi asapunika taler sakancan pangucap ala sane naenin kucapang marep ring Ida Sang Hyang Widi Wasa.\n29Nanging anake sane nganistayang Ida Sang Hyang Roh Suci, tan pacang naenin kampurayang santukan ipun ngardi dosa sane langgeng.”\n30(Ida Hyang Yesus ngandika kadi asapunika, santukan wenten makudang-kudang anak maosang Ida, sapuniki: “Ia karangsukan setan.”)\n31Raris biang miwah parasemeton Ida Hyang Yesus rauh. Dane pada nyantosang ring jaba, tur ngutus anak ngaturin Ida Hyang Yesus.\n32Akeh wenten anak sane malinggih ngiter Ida Hyang Yesus, tur anake punika raris matur ring Ida: “Inggih Guru, biang miwah parasemeton Gurune wenten ring jaba, misadia jagi kapanggih ring Guru.”\n33Ida Hyang Yesus raris ngandika: “Sapasirake memen Tiange? Sapasirake nyaman Tiange?”\n34Ida raris ngaksi anake sane malinggih ngiter Ida, sinambi ngandika: “Cingakinja! Puniki meme miwah nyama-nyamaan Tiange.\n35Sapasiraja sane nglaksanayang pakarsan Ida Sang Hyang Widi Wasa, anake punika sane dados nyama-nyamaan Tiange muani miwah eluh miwah memen Tiange.”


January 22, 2015 – by admin 0\nNyanggra Pakeling Hari Pendidikan Nasional\n( HARDIKNAS ) 2 Mei\nInggih Kepala Sekolah lan Guru sane wangiang titiangg ! Para sisia sane tresnasihin titiangg\nPinih ajeng ngiring nyinahang rasa angayubagia majeng ring Ida Sang Hyang Parama Kawi, duaning wantah sangkaning asung kerta wara nugraha Ida, mawinan titiangg ping kalih pamilet sinamian prasida mangguh karahajengan turmaning kacunduk iriki sakadi mangkin. Antuk punika ngiring sinarengan nyakupang kara kalih saha ngucapang panganjali,\nInggih para guru lan para sisia sane kusumayang titiang ! Garjita pisan manah titiangge duaning polih nyarengin nyanggra rerainan Hari Pendidikan Nasional, iriki ring Lapangan SMU puniki. Manggala Panitia sampun nelatarang, genahe puniki kapilih, santukan alun-alunyane jimbar. Samaliha ring wantilannyane wenten pameran asli hastakarya miwah lukisan para sisia SMU iriki. Majeng ring Manggala Panitia, titiangg ngaturang suksmaning manah, duaning sampun ledang ngundang titiang saha mapica galah mangda titiang mapaweh panyanggra pidarta samatra.\nInggih, pamilet sinamiang sane wangiang titiang Rerainan HARDIKNAS puniki rauhnyane nangken awarsa, nemonin tanggal 2 Mei. Hari Pendidikan Nasional patut kasangra wiadin kasungkemin sareng sami, utamannyane olih para pengelola pendidikan, para guru pengajian miwah sisia sinamian. Pinaka saih imba sakadi ngaturang upakara rikala rainan Saraswati.\nKawiaktianipun pangweruh wiadin pendidikan puniki kaanggen ngukur unggul wiadin andap kaanan jadmane, unggul wiadin andap kaanan wangsane. Wangsa sane maju janten madrebe palet pendidikan sane maju. Wangsa sane kirang nglinguang pendidikan alit-alitnyane, pastika sampun wangsane punika pacing kasor mapadu arep ring wangsa sane urati ring pendidikan alit-alitne. Napi malih sakadi mangkin jaman kemajuan, kemajuan ilmu pengetahuan lan teknologi. Yening tan sareng ngepung IPTEK punika, janten pacing katinggalang antuk kemajuan jaman punika. Mangda sakadi sesonggane, sane dengkuk katangkeb sarung, sane wikan nakep I punggung. Artosnyane, wangsa sane andap kawikannanne, katadah antuk wangsa inggil kemajuanipun.\nInggih para guru miwah para sisia sane wangiang titiang, Pidabdab pemerintahan otonomi daerah sakadi mangkin, pamargin pendidikanne sane sampun kasukserahan ring pemerintah daerah. Kusumakuta wiadin tanggung jawab pendidikan punika magenah ring tangan Sang Guru Wisesa daerah kabupaten wiadin propinsi. Sakewanten sujatin ipun, tanggung jawab pendidikan punika, manut Bapak Pendidikan Nasional\nKi Hajar Dewantara, magenah ring trisentra pendidikan inggih punika : Pemerintah, masyarakat lan orang tua. Indik panglaksananya, wantah ring sekolah genahipun.\nSekolah punika kamanggehang sakadi mapaguruan, mapanyengker antuk Wawasan Wiyata Mandala. Iriki Kepala Sekolah pinaka Manejer, pamucuk wewenang nyiptayang kemajuan sekolah soang-soang. Dasar kawicaksanan sane sedeng anggen ring sekolah soang-soang, Kepala sekolah kasarengin para guru ngemong alit-alit sisiane sakadi ring pasraman Brahmacari. Sane kamargiang boya wantah kaweruhan lan katrampilan kewanten, sakewanten taler mangda kawerdiang jati raga wangsa, panglaksana miwah locita, moral lan mental.\nSekolah pinaka pasraman Brahmacari mangda parasida ngwangun anak Bali sane majati raga Bali ring kuuban negara Indonesia. Warga anak Bali sane wikan tur trampil, purun malomba ring jagat Internasional. Kawiaktiannya anak Baline nenten ja kasor ring anak dura negara, yening kawehin pendidikan sane inggih sapatutnya, kawehin wawasan sani jimbar, kapentengin tur kasangih uteknyane.\nInggih para sisia sane sutresnain titiang\nSakadi baos titiang I wawu, alit-alite mangda eling ring pidabdab jagate mangkin, pidabdab kemajuan, pidabdab aor tan patepi ( globalisasi ). Para sisia tan dados lali, tan dados lenga wiadin lipia ring raga, sumekenang kayune ngetut kemajuan, kemajuan ilmu Pengetahuan lan Teknologi, dulurin antuk stiti bakti ring sang maraga guru. Indike punika sering kacutetang dados IPTEKTAK.\nSwadarmaning sisia patut jemet malajah, guru susrusa satinut ring sapakon guru. Nenten waneh muruk makarya, ngutsahayang ngeret indria mangda nenten kagoda antuk I panca wisaya. Sampunang ajerih ring matematika, takut ring Basa Inggris, jejeh ring IPA miwah palajahan sane lianan. Sakewanten sampunang nglelemonehang palajahan agama miwah palajahan Basa Daerah Bali, santukan palajahan puniki prasida nuntun ka jati raga anak Bali.\nInggih, asapunika atur panyanggran titiangge ring rerainan Hari Pendidikan Nasional sane mangkin. Mogi-mogi Ida Sang Hyang Widhi Wasa sueca nganugrahin iraga sareng sami karahajengan, miwah Ida Sang Hyang Saraswati mapica kawikanan wiadin pangweruh ring sisiane sinamian\nNama: Ni Wayan Eka Jayanti\nPrevious Post: Tugas Bahasa Indonesia Naskah Pidato Ain\nNext Post: Metode Pidato Naskah : A.Latar Belakang Masalah


Getep Gajih Pejabate Anggo Ngwantu Kramane Pang Nyidang Madaar Selami Pandemi COVID-19 - BASAbaliWiki\nGetep Gajih Pejabate Anggo Ngwantu Kramane Pang Nyidang Madaar Selami Pandemi COVID-19\nDewa Krisna Prasada\nKadek Ambali Yasa\nPandemi COVID-19 ene dadi entitas utawi pikobet ane ngranaang anake bingung di pantaraning anake manyama braya. Ana ane ngorahang ia ada, ada masi anake tusing pracaya sawireh tusing nyidang tingalin. Krana ngelah risiko baya ane ila-ila pesan tur suba nyakitin jagat, ngedas sajebag jagate jani nampenin pandemi COVID-19 ene antuk makudang-kudang cara. Ane kusus di Indonesia, silih tunggil utsaha ngentasin COVID-19 ene tuah nglaksanayang PPKM ane liu pesan levelne. Cihnan PPKM ene ngawit berlaku tuah pas pesu INSTRUKSI MENTERI DALAM NEGERI. NOMER 15 WARSA 2021 tur MENTERI DALAM NEGERI. NOMER 24 WARSA 2021.\nSujatine, liu suba ada utsaha nulak tur nglintangin gering agung COVID-19 ene. Manut tiang, ane nyidang kalaksanaang tuah lockdown aminggu dogen ane super ketat. Indik dedaaran tur minum para kramane musti kabekelin olih pamerintahe. Pamerintahe patut ngemaang wantuan teken para wargine ane lockdown, nyak ia pipis utawi lakar dedaaran. Ne patut kajalanang banget-banget terstruktur olih pamerintahe.\nNah, jani dija ngalih pipis anggo ngemaang bekel para wargine ane lockdown ento? Aluh Dana utawi pipis ene dadi jemak uli potongan tunjangan-tunjangan kene-keto ngawit uli presiden, menteri, DPR utamane , DPRD, gubernur, bupati tuun kanti sabilang ane mastatus ASN. Makejang potong tunjangane ento apang dadi anggo ngwantu wong cenik ane tusing ngelah gajih tetep.\nParidabdab buka kene suba kadasarin antuk istilah hokum ane kasengguh overmacht. Overmacht munggah di Kitab Undang-Undang Hukum Pidana KUHP Pasal28, ane mamunyi kene: Nyen ja maparilaksana tusing manut hukum ulian daya paksa, tusing kapidanda. Daya paksa artine yen situasi tur kondisi suba gawat tur ngancem urip. Pandemi COVID 19 ene anak suba gawat pesan, tur suba maksa pamerintah pusat ngamastiang kondisi panegarane enu luung, apang rakyate enu nyidang idup sabisan-bisan salami pandemi ene. Ento awanan, pamotongan tunjangan kene-keto uli gajih pejabat daerah tur pejabat politik rasaang tiang dadi solusi ane paling luung anggo nylametin kauripan rakyate. Ene enu luungan teken ngalih utang ka negara len, apa buin ke World Bank.


PARARUDAN 7 BAN - Ida Sang Hyang Widi Wasa ngandika - Bible Search\nPARARUDAN 6 PARARUDAN 8\n1Ida Sang Hyang Widi Wasa ngandika ring Dane Musa sapuniki: “Ulun lakar nadiang kita waluya Widi di arepan sang prabu, tur Harun belin kitane, makadadi nabin kitane. 2Orahang teken I Harun saluiring ane suba sabdayang Ulun teken kita, tur Harun ane lakar matur teken sang prabu apanga ia maang bangsa Israele magedi uli guminnyane. 3Sakewala Ulun lakar ngranayang apanga sang prabu bengkung, tur tusing lakar nyak madingehang kita, yadiastun amun apaja liunne Ulun ngadakang bencana di Mesir. 4Ulun lakar ngukum bangsa Mesire ento baan ukuman ane berat tur Ulun lakar mesuang kaulan Ulune, nah ento bangsa Israel uli gumine ento. 5Malantaran kaketo ento bangsa Mesire lakar pada nawang mungguing Ulun ene Ida Sang Hyang Widi Wasa, nah ento dikalane Ulun ngedengang kakuasan Ulune marep teken bangsa Mesire tur nuntun bangsa Israele makaad uli guminne.” 6Irika Dane Musa miwah Dane Harun raris ngamargiang sapatitah Ida Sang Hyang Widi Wasa. 7Rikala sang kalih tangkil ring sang prabu Mesir Dane Musa mayusa ulung dasa warsa tur Dane Harun mayusa ulung dasa tiga warsa.\nTeteken Dane Harun\n8Ida Sang Hyang Widi Wasa raris masabda ring Dane Musa miwah Dane Harun sapuniki: 9“Yen prade sang prabu Mesir kedeh nagih apang kita ngadakang katawahan, ditu tunden Harun nyemak tungkedne tur nglongsorang di ajeng sang prabu, ditu tungkede ento lakar dadi lelipi.” 10Dane Musa miwah Dane Harun raris lunga tur tangkil ring ajeng ida sang prabu. Irika dane ngamargiang sapituduh Ida Sang Hyang Widi Wasa. Dane Harun nglongsorang teteken danene ring ajeng sang prabu miwah prakanggen idane, irika tetekene punika magentos dados ula. 11Duaning punika sang prabu raris nauhin parawiku miwah parabaliane tur dane sareng sami taler ngardi pateh sakadi sane kakardi antuk Dane Harun. 12Dane suang-suang nglongsorang teteken danene, tur teteken danene punika magentos dados ula. Nanging teteken Dane Harun raris nguluh teteken baliane punika. 13Yadianja kadi asapunika, sang prabu taler kantun bengkung, tan kayun mirengang atur sang kalih, anut pisan sakadi sabdan Ida Sang Hyang Widi Wasa.\nJagat Mesire katiben bencana\nToya dados rah\n14Sasampune punika Ida Sang Hyang Widi Wasa masabda malih ring Dane Musa sapuniki: “Sang prabu kaliwat bengkung, ia tusing pesan lila yen bangsa Israel magedi. 15Ne jani kema tangkilin ia pasemengan dikalane ia ka Tukad Nile. Antiang ia di sisin Tukad Nile, tur aba tungkede ane taen dadi lelipi ento. 16Maturja kene teken sang prabu: ‘Ida Sang Hyang Widi Wasa, Widin bangsa Ibranine ngutus titiang tangkil ring buk padan palungguh iratu buat nglungsur, lugrainja kaulan Idane mapamit, mangda ipun mrasidayang ngaturang bakti ring Ida ring tegal melakange. Nanging rauh mangkin palungguh iratu nenten nglugrain. 17Sane mangkin ratu sang prabu, Ida Sang Hyang Widi Wasa ngandika ngeniang ring indik sane pacang kamargiang. Palungguh iratu jagi nyingakin napi sane jagi kardi Ida. Sane mangkin indayang cingakin! Titiang jagi nglempag tukade puniki antuk tungkede puniki tur toyan tukade pacang magentos dados rah. 18Samaliha sawatek ulame ring Tukad Nile pacang padem tur tukade mambu mangkug, kantos bangsa Mesire nenten mrasidayang nginem toyan tukade punika.’ ”\n19Ida Sang Hyang Widi Wasa malih masabda ring Dane Musa sapuniki: “Tundenja I Harun nyemak tungkedne lantas nudingang tungkede ento ka duur tukade, ka duur tlabahe, ka duur yeh anakane ane ada di Mesir. Yehe ento makejang lakar dadi getih, tur makejang gumi Mesire bek aji getih. Keto masih makejang yehe di gebehe, di jedinge makejang lakar dadi getih.”\n20Irika Dane Musa miwah Dane Harun ngamargiang sapatitah Ida Sang Hyang Widi Wasa. Dane ngamengang tungked danene tur nglempag toyan Tukad Nile ring ajeng sang prabu miwah paraprakanggen idane, matemahan toyane magentos dados rah. 21Irika sawatek ulame ring tukade punika sami pada padem, tur gandan tukade alid, kantos parawong Mesire tan purun nginem toyan tukade punika. Samaliha ring sakuub jagat Mesire bek antuk rah. 22Nanging sawatek balian ida sang prabu taler uning makardi sane kadi asapunika lantaran japa mantran danene. Punika ngawinang sang prabu sayan bengkung, tan pisan kayun mireng atur Dane Musa miwah Dane Harun. Indike punika adung pisan ring sane sampun kasabdayang antuk Ida Sang Hyang Widi Wasa. 23Sang prabu raris mawali ka puri, tan pisan-pisan kayun makayunin paindikane punika. 24Bangsa Mesire sami pada nyongcong tanah ring sisin Tukad Nile, praya ngrereh toya buat kinem, santukan ipun pada tan mrasidayang nginem toyan tukade punika.\n25Paindikane kadi asapunika jangkep mamargi kantos pitung rahina suenipun, sasampune Ida Sang Hyang Widi Wasa mastu Tukad Nile punika.


Galatia 6 (BALI)\n1Parasemeton, yening wenten ring pantaran semetone sane iwang, semeton sane katuntun antuk Roh Ida Sang Hyang Widi Wasa, patut saling ngalap kasor nuntun semeton punika mawali ka margine sane patut. Samaliha yatnain ragan semetone, mangda semeton ngraga sampunang taler kantos keni gegodan.\n2Pada saling tulunginja sajeroning negen tetegenan semetone. Malantaran punika semeton pacang nglakonin pituduh Ida Sang Kristus.\n3Yening wenten anak marasa deweknyane maji, nanging amun jatinne ipun tan paji, anake punika ngapus deweknyane niri.\n4Anake suang-suang patut nguji pakardinnyane niri-niri. Yening kapanggih becik, kenginan ipun nyidayang nyumbungang dewek ngeniang paindikan sane sampun kardi ipun, tur nenten mandingang ring paindikan sane sampun kakardi antuk anak sane lianan.\n5Santukan anake suang-suang patut negen tetegenannyane niri-niri.\n6Anake sane nampi peplajahan agama Kristen, ipun patut ngedumang paderbeannyane sane becik sareng ring gurunnyane.\n7Sampunangja semeton ngapus raga, santukan tan wenten anak sane mrasidayang melog-melog Ida Sang Hyang Widi Wasa. Anake pacang muponin punapija sane tandur ipun.\n8Yening ipun matanduran sajeroning pakitan indrianipune sane sekala, ipun pacang muponin padem. Nanging yening ipun matanduran sajeroning Roh Ida Sang Hyang Widi Wasa, ipun jagi muponin urip langgeng saking Roh Ida Sang Hyang Widi Wasa.\n9Punika awinane sampunangja iraga wadih mapakardi ayu, santukan yen sampun tutug masanipun, iraga pacang muponin pikolihnyane, asal iraga nenten nglewa.\n10Duaning punika, mumpung kantun wenten sela buat iraga, iraga patut mapakardi ayu ring anake sami, minakadinipun pisan ring parasemeton iraga sane nunggil kapracayan.\n11Indayangja tlektekang, ambate ageng aksara sane tulis tiang ring semeton, antuk tampak liman tiange niri.\n12Anake sane mamanah ngedengang padewekannyane miwah demen maosang paindikan sane sekala kewanten, anake punika sane ngusahang tur maksa semeton mangda masunat. Indike punika margiang ipun, wantah mangda ipun tan keni sangsara malantaran salib Ida Sang Kristus.\n13Anake sane masunat, ipun taler tan nglakonin titah Pidabdab Torate punika; anake punika ngedotang mangda semeton masunat, mangda ipun nyidayang nyumbungang dewekne mungguing semeton sampun satinut ring upakaranipune sane sacara sekala.\n14Nanging pabuat tiang, tiang wantah nyumbungang dewek tiange sajeroning salib Panembahan iragane Ida Hyang Yesus Kristus, santukan malantaran salib Idane punika, jagate sampun tan paguna pabuat tiang, kadi asapunika taler tiang tan paguna pabuat jagate.\n15Punika awinanipun, indik masunat, wiadin tan masunat, punika nenten penting. Nanging sane penting, inggih punika indik dados manusa sane anyar.\n16Pabuat anake sane nglaksanayang pidabdabe puniki ring uripnyane, tiang mapinunas mangda Ida Sang Hyang Widi Wasa mapaica sutrepti rahayu miwah sih pasuecan ring ipun, sinarengan ring parakaulan Ida Sang Hyang Widi Wasa.\n17Pamuputipun, sampunangja wenten anak sane makewehin tiang, santukan ring sikian tiange wenten kuwuman sane nyinahang, mungguing tiang puniki dados parekan Ida Hyang Yesus.\n18Parasemeton, tiang mapinunas mangda sih pasuecan Panembahan iragane Ida Sang Hyang Yesus Kristus, nyarengin semeton sinamian. Amin!\nDownload Audio MP3 (Galatia 6):


Basa Bali, Mardiana (BBM): November 2012\nSatua Jayaprana Lan Layon sari\n"JAYAPRANA LAN LAYONSARI"\nMakudang – kudang warsa selanturnyanyane,\nSedek rahia punika I Jayaprna mamargi ka pasar. Ring pasar I Jayaprana manggihin anak istri jegeg ngelangunin. Wastannyane Ni Layonsari okan Jero Bendesa saking banjar Sekar. Laut I Jayaprana\nRing alas Celuk Trima Jayaprana sampun merasa santukan ragan nyane pacang kepademan, irika kawacen olih prebekel sualapatra saking Ida sane mabaos;\nCai manusa tusing maguna\nMegedi, megedi cai\nWake ne ngutus apang cai mati\nDosan cai gede\nCai ngelewatin tingkah wake\nKurenan cai tuah dadi pegelahang jelema care wake\nWake ne pantes ngelah\nMati cai jani Jayaprana\nde pesan cai nagih ngelawan!!!!\nWake jani ne ngelah Layonsari”\nAmunika daging cerita Jayaprana lan Layonsari sane wawu prasida makurenan saking tulus asih.\nPosted by Mardiana at 04:46 No comments:\nPosted by Mardiana at 22:40 2 comments:


» Orti BaliSenin, 07 Nopember 2009 | BPDPR Sakadi Pusat SyarafWayan P. Windia\nW�nten tetiga sendi kekuasaan ring sajeroning kehidupan negara mod�ren, inggih punika: (1) kekuasaan l�gislatif, (2) kekuasaan �ksekutif lan (3) kekuasaan yudikatif. Kekuasaan l�gislatif (kalaksanayang olih D�wan Perwakilan Rakyat utawi DPR saking pusat rauh ring da�rah) ngen�nin tigang fungsi, minakadi: fungsi l�gislasi (makarya perundangan), fungsi budgeter (netepang APBN/APBD), lan fungsi ngawasin. Kekuasaan �ksekutif (Presid�n lan perangkat �ksekutif siosan) mafungsi nyalanang kebijaksanaan san� karumusang olih l�gislatif lan kekuasaan yudikatif (Mahkamah Agung miwah jajaran�) mafungsi negakang hukum. Y�ning kehidupan bernegara kaumpamiang pinaka jadma, kekuasaan l�gislatif (DPR) w�nten ring duur, tepatn� ring otak utawi pusat syaraf. Punika awinan, patut ngawigunayang akal sehat ri kala mamilih, mangdan� san� kapilih wantah anggota DPR/DPRD san� sehat lan bermoral.\nYadiastun kekuasaan sampun kapah, k�wanten penyalahgunaan kekuasaan lan korupsi tetep mamargi. Indik� punika mamargi, sangkaning kirangnyan� panutan ring widang penjaga moral bangsa. Mangkin sira minab san� prasida kadadosang conto lan penjaga moral bangsa? San� ketah kadadosang teladan lan penjaga moral wantah para intel�ktual lan rohaniwan. Alfian (1980) nganikayang intel�ktual wantah jadma san� marasa madu� kepentingan ngamanahang secara rasional parindik sapunapi patutn� mangda masyarakat utawi kemanusiaan prasida ngamecikang. Punika awinan sifat intel�ktualitas kadi punika patut w�nten ring sakancan widang, n�nten wantah kadru�nang olih silih tunggil golongan utawi ras. Sang intel�ktual dados manten guru sekolah dasar, dalang wayang kulit, perwira militer, dos�n, praktisi silih tunggil widang utawi politikus.\nRaris sapa sira san� kabaos rohaniwan? San� ketah kasambat rohaniwan wantah, anak san� nyilem lan tatas uning widang kerohanian utawi agama. San� kasengguh rohaniwan utawi sadhaka, sulinggih, pandita, majeng Krama Hindu Balin�, madu� ciri minakadi setata maosang indik kadharman (satya wadi), kapercayin (sang apta), dados genah nyuciang raga majeng umatnyan� (sang patirthan), micayang pendidikan moral kesusilaan majeng masyarakat mangdan� prasida idup harmonis antuk moral san� luhur (sang penadahan upadesa).\nIndik swadarma san� kaagem olih intel�ktual lan rohaniwan galah� mangkin, sujatinn� w�nten taler kirangn�. Para intel�ktual lan rohaniawan punika wantah prasida ngranjing ngliwatin garba nurani. Mawinan m�weh antuk ida ngubah pola pikir anak siosan utawi kelompok masyarakat san� manurani puntul. Ida taler n�nten madu� rasa. Punika awinan seseleh san� kapicayang katata apik, mawentuk pawarah, boya ja printah. Kekuatan san� kadu�nang olih ida wantah sawates kekuatan moral, wantah angg�n nangiang krama san� "sirep" n�nten nglimbak. Punika awinan ida "kirang laku" ring pasaran teladan lan penjaga moral. Y�ning pad�wasann� kawon, semaliha ida pacang kacap, baos-baos manten, tutur sampun luntur.\nY�ning kadi punika raris sapa sira san� patut kadadosang teladan kehidupan lan penjaga moral bangsa? Manut titiang anggota l�gislatif (MPR, DPD, DPR, lan DPRD), siosan ring madu� tetiga fungsi inucap, becik pisan y�ning fungsinyan� kaimbuhang, sareng-sareng intel�ktual lan rohaniwan magand�ng tangan pinaka tetuladan san� becik lan penjaga moral bangsa. Wicara puniki kadasarin antuk kakirangan san� secara alamiah kadu�nang olih intelektual lan rohaniwan. Anggota legeslatif madu� wadua (kekuatan massa) san� terorganisir ring wadah organisasi politik san� prasida jalanang angg�n nyokong id� beciknyan�. Abotn� madu� anggota l�gislatif san� prasida kadadosang tatuladan pinaka penjaga moral bangsa, duaning sakadi kaw�ntenan manusan�, kekuasaan legislatif w�nten ring duur kepala, tepatn� ring otak utawi pusat syaraf. Y�ning syarat usak, makasami sistem kehidupan organ manusia pacang mabiangbiungan. Punika awinan patut ngangg�n akal sehat ri kala mamilih, mangdan� prasida nyudi anggota l�gislatif san� s�hat lan bermoral.


Ny Putri Koster Ngaptiang Ulam Dados Ajengan Wajib ring Kulawarga - balitopnews.com\nNy Putri Koster Ngaptiang Ulam Dados Ajengan Wajib ring Kulawarga\nKetua Forum Peningkatan Konsumsi Ikan Nasional (Forikan) Provinsi Bali Ny Putri Koster sajeroning sambrama wacananannyane ring acara GEMARIKAN ring Bale Banjar Pekuwon Kelurahan Cempaga Kecamatan Bangli, Sukra (11 Juni 2021)\nBANGLI, Balitopnews.com - Ulam pinaka sumber protein sane dahat becik kanggen nagingin pabuat nutrisi anak alit, mawinan tumbuh kembang ipun becik, saantukan ulam utawi ikan madaging omega-3 sane dahat kabuatang majeng perkembangan otak anak. Sangkaning mabuatnyane ajeng-ajengan marupa ulam, mawinan kabuatang pangupaya mangda alit-alite seneng ngajeng ulam. Pidabdab puniki taler pinaka silih tunggil pangupaya ngwangun generasi emas sane sehat jasmani wiadin rohani. Sangkaning punika, menu marupa ulam utawi ikan kaaptiang dados silih tunggil menu wajib sane kasediayang ring kulawarga.\nPangapti punika kabaosang Ketua Forum Peningkatan Konsumsi Ikan Nasional (Forikan) Provinsi Bali Ny Putri Koster sajeroning sambrama wacananannyane ring acara GEMARIKAN ring Bale Banjar Pekuwon Kelurahan Cempaga Kecamatan Bangli, Sukra (11 Juni 2021)\nTaler ring sambrama wacanannyane, anak istri sane ketah kabaosang Bunda Putri puniki maosang yening pidabdab sajeroning ngwangun rasa eling sajeroning ngajeng ulam prasida kakawitin saking kawentenan menu sane malakar antuk ulam mangda prasida kawentenang ngarahina ring kulawarga. Para ibu kaaptiang prasida ngolah makudang-kudang ajeng-ajengan sane malakar antuk ulam, malarapan ngawigunayang basa-basa sane wenten, antuk nenten nganggen penyedap sane prasida ngicen pawesana kaon majeng kesehatan.\n"Sangkaning mabuatnyane asupan gizi majeng alit-alit sane marupa ulam antuk pangapti prasida tumbuh sehat miwah pradnyan, anggen ulam pinaka menu kulawarga, ulam punika mangda kaolah becik, mawinan alit-alite seneng ngajeng ulam," pawewehnyane.\nIstri saking Gubernur Bali puniki ngawewehin, tiosan numbuhang rasa eling mangda ngajeng ulam, sane taler patut kauratiang minakadi kawentenan ulam sane kaajeng mangda taler becik saha anyar. Kawentenan ulam punika mangda katureksaian genah ipun, napike ring danu wiadin tukad sane cemer. Saantukan yening tukad wiadin danune sane cemer majanten jagi mawesana majeng kawentenan ulam sane kaajeng. Sangkaning punika, dahat mabuat kauratiang genah ulame punika, inggian ring danu, tukad wiadin segara, mangda bersih kawentenane. Yening sampun sekadi asapunika, majanten ulam sane kaajeng prasida ngicen sehat ring angga sarira.\n"Kabupaten Bangli madue Danu Batur sane akeh madaging ulam, sangkaning punika patut setata katitenin kalestariannyane mawinan ulam sane wenten irika sayuwakti pinaka ulam sehat. Krama taler prasida ngawigunayang natar wiadin genah sane tan maanggen pinaka kolam, mawinan ulam sane kaasilang majanten prasida dados ajeng-ajengan ring kulawarga. Antuk punika iraga nenten ngwangun rasa eling sajeroning ngajeng ulam kewanten, nanging taler mastikayang kawentenan ulam majeng krama," baosnyane.\nSajeroning parikrama punika taler karauhin antuk Bupati Bangli Sang Nyoman Sedana Arta, Wakil Bupati Bangli I Wayan Diar miwah Ketua DPRD Bangli Ketut Suastika, salanturnyane Bunda Putri taler nyarengang samian angga mangda saling rembe masikian, sapunapi prasida ngwangun rasa eling krama mangda ngajeng ulam miwah sapunapi prasida nyediayang ulam sane sehat miwah prasida karuruh wiadin katumbas olih krama. Melarapan antuk punika, krama jagi seneng ngajeng ulam, pangarga ulam nenten mael saha dangan karuruh krama. Yening sampun sekadi punika pabuat gizi majanten prasida kadagingin.\nGerakan memasyarakatkan makan ikan (Gemarikan ) sane karuntutin antuk Pakeling Hari Lahirnya Pancasila miwah pakeling Bulan Bung Karno III taler kadagingin antuk nyukserahang paket gemar ikan marupa abon, kerupuk kalih fillet ikan majeng lansia, ibu hamil, anak stunting wiadin anak sekolah dasar. Tiosan punika taler kalaksanayang lomba ngejuk ulam wiadin lele sane kamiletin sisya sekolah dasar. Parikrama puniki taler karauhin olih Ketua Forikan Kabupaten Bangli, Kepala Dinas Perikanan Provinsi Bali wiadin Kepala OPD ring Pemkab Bangli, taler kadagingin antuk parikrama ngwacen puisi Bung Karno olih angga sisya.(Gix)


Satua Mebasa Bali : Embas Sang Hyang Gana - Rare Angon\nHome / brahma wisnu siwa / Ganeca / Hyang Smara-Ratih / Satua Mabasa Bali / Satua Mebasa Bali : Embas Sang Hyang Gana\nSatua Mebasa Bali : Embas Sang Hyang Gana\nby Sobat Budiasa on Mei 06, 2010 in brahma wisnu siwa, Ganeca, Hyang Smara-Ratih, Satua Mabasa Bali\nWenten katuturan satua mebasa Bali Raksasa magoba aeng, kabinawa tur ngreresin pisan tan pendah Sang Kalantaka. Raksasane punika mawasta Nilarudraka. Kalintang sueca wiakti Ida Bhatara Rudra ring ipun mapaica waranugraha sane marupayang kesaktian mautama. Majalaran paican Ida punika mawastu ipun tan prasida kapered antuk sakancan senjata, napi malih pacang sida kapademang olih manusa, denawa miwah Dewata.\nsatua mebasa Bali jagi kalanturang, Kabawos sane mangkin sami para Ratune sane wenten ring jagate prasida kakasorang olih ipun. Riantukan asapunika, raris sane mangkin ipun ngelanturang tetujonnyane ngelurug Suargane. Sapetekan ipune ke Suarga kasarengin olih bala wadua raksasa sane ebek jejel ten kaetang makuehnyane tur sami dahat wirasa tankapangpangan. Para Dewata miwah Resin ambarane, tan prasida nangkepin panglurug I Detia Nilarudraka. Riantukan asapunika raris pada Dewatane ring Suarga sami malaib ngarereh genah masingidan.\nSatua mebasa Bali Manut penarkan Bhagawan Wrhaspati, Detia Nilarudraka wantah prasida kakasorang olih putran Ida Bhatara Siwa sane maprarai gajah. Risampune asapunika wenten pangandikan Bhagawan Wrhaspati sane nyalarang pikayunan, para Dewatane sumingken bingung, santukan sampun kauningin Bhatara Siwa durung madue putra.\nSatua mebasa Bali malih lanturang titiang, Tan asue, raris rauh kocap Sang Hyang Smara ring pucak gunung Kailasane genah Ida Bhatara Siwa nangun Yoga Semadi. Irika raris Sang Hyang Smara nibakang panah Idane, tur ngenenin ulun arsan Ida Bhatara Siwa. Indike punika sane ngawinan yogan Ida Bhatara Siwa mawastu buyar, tur metu pikayun Idane arsa pacang awor salulut ring rabinida Dewi Uma.\nSatua mebasa Bali jagi lanturang titiang, Punika awinan Ida Bhatara Siwa kalangkung duka, mawastu saking netranida sane katrini metu agni angabar-abar nuju tur ngeseng Sang Hyang Smara mawastu Ida pramangkin dados awu. Para dewatane sane ngutus Sang Hyang Smara sami rumasa iwang tur ngaksama. Pabuat para Dewatane ngutus Sang Hyang Smara wantah sumangdane I Detia Nilarudraka presida kapademang turmaning Suargane prasida rahayu rahajeng.\nSatua mebasa Bali jagi kelanturang, Risampune Bhatara Siwa awor salulut, Dewi Uma malih mapinunas ring rakan Ida, mangda Sang Hyang Smara lan Sang Hyang Ratih kaurip malih. Sakewanten Bhatara siwa nenten nagingin pinunas Dewi Uma pacang nguruip malih Sang Hyang Smara lan Sang Hyang Ratih. Bhatara Siwa wantah nglugrayang awun Sang Hyang Smara lan Sang Hyang Ratih kasambehang ring jagate. Sang Hyang Smara prasida nyusup ring pakayun sang purusa, lan Sang Hyang Ratih nyusup ring kapayunan sang pradana. Punika awinan purusa pradana rauh amangkin ten prasida kapasahang, sane pacang gumanti ngawerdiang jagate.\nAsapunika satua mebasa Bali, Wawu embas Sang Hyang Gana, raris kapangandikayang olih para Dewatane mangde nyiatin I Detia Nilarudraka, mawit sangkaning pekayun Hyang Parama Wisesa, awinan satunggil Sang Hyang Gana katigtig ten mari angganida ngagengan, tur pramangkin duur. Kala punika Sang Hyang Gana raris munggel siung Idane asiki kaanggen sanjata sane pamuput prasida mademang Detia Nilarudraka. Mawinan Suargane rauh mangkin sida rahajeng sane pinaka tatujon utama manusane.\nTags # brahma wisnu siwa # Ganeca\nBy Sobat Budiasa at Mei 06, 2010\nLabels: brahma wisnu siwa, Ganeca, Hyang Smara-Ratih, Satua Mabasa Bali